Қозоғистонлик олимлар вакцина яратиш бўйича катта тажрибага эга - Фан вазири ўринбосари\n31 Март 19:38\nNUR-SULTAN. Kazinform – Қозоғистон олимлари ўта хавфли касалликларга қарши вакциналарни яратиш бўйича катта тажрибага ва салоҳиятга эга. Бу ҳақда ҚР Таълим ва фан вазири ўринбосари Мирас Дауленов маълум қилди, деб хабар беради Kazinform мухбири.\n«60 йилдан ортиқ тарих давомида Қозоғистон Республикаси Таълим ва фан вазирлиги Илмий қўмитаси Биологик хавфсизлик муаммолари илмий-тадқиқот институти биологик хавфсизлик, биотехнология, вирусология, микробиология, иммунология соҳасида катта тажриба тўпланган. Институт олимлари 60 дан ортиқ турдаги дори-дармонларни, шу жумладан 30 та вакцинани, 16 та синов тизимини ва 15 дан ортиқ турли хил биологик маҳсулотларни ишлаб чиқдилар ва жорий этдилар. Сўнгги 10 йил ичида институтда ўта хавфли инфекцсияларга қарши маҳаллий вакциналар ишлаб чиқариш технологиялари яратилди», - деди Мирас Дауленов.\nШундай қилиб, Қозоғистон юқори патоген қуш гриппига қарши вакцинани ишлаб чиқарадиган дунёдаги 7 давлат бўлиб, ЖССТ лабораториясида клиник синовлардан ўтган.\n«Институт олимлари дунёда биринчилардан бўлиб халқ саломатлиги учун юқори патоген чўчқа гриппига қарши вакцинани ишлаб чиқдилар. Қозоғистонда парранда гриппига қарши вакцина туфайли мамлакат қишлоқ хўжалиги 2006 йилда парранда популяциясининг 95 фоизини сақлаб қолди. 2019 йилда бруцеллезга қарши курашиш учун янги векторли вакцина ишлаб чиқилди, бу хавфсизлик ва иммунобиологик хусусиятлар жиҳатидан ушбу касалликка қарши мавжуд вакциналардан сезиларли даражада устундир. 2020 йилда олимлар энг қисқа вақт ичида ва тезлаштирилган режимда туя чечакга қарши вакцинани ишлаб чиқдилар. 2020 йил май ойида институтда QazCovid-in коронавирус инфекциясига қарши маҳаллий вакцина ишлаб чиқилди, у ҳозирда клиник синовларнинг учинчи сўнгги босқичини ўтказмоқда», - дея тушунтирди Мирас Дауленов.


Франция ва Россия бош дипломатлари Сурия масаласини муҳокама қилди\n26 ноябр 2020, Тошкент вақти: 06:07\nФранция ташқи ишлар вазири Лоран Фабиус (ч.) ва Россия ташқи ишлар вазири. Сергей Лавров (ў.)\nФранция ташқи ишлар вазири Лоран Фабиус Сурия масаласи бўйича Москвада россиялик ҳамкасби Сергей Лавров билан музокара ўтказди. Фабиус Россия раҳбариятини тинч аҳолига қарши кимёвий қурол қўллаган Сурия режимига нисбатан қаттиққўлроқ бўлиш лозимлигига ишонтиришга уринди.\nФранция БМТ Хавфсизлик кенгашининг бошқа доимий аъзолари – АҚШ ва Буюк Британия билан биргаликда, Башар Ассад режими Женевада эришилган Россия-АҚШ келишувига риоя қилмаган тақдирда, Сурияга четдан қўшин киритишни кўзда тутувчи резолюция қабул қилинишини талаб қилмоқда. Москва ва Вашингтон келишувида Сурияни ўз кимёвий қуролларини БМТ назоратига беришга мажбур қилиш кўзда тутилган.\nВашингтон, Лондон ва Париж БМТнинг Сурияда иш олиб борган экспертлари томонидан жамланмиш гувоҳликлар 21 август куни Дамашқ яқинида ҳукумат кучлари томонидан кимёвий қурол қўлланилганини исботлашига шубҳа қилмайди. Бу нуқтаи назарни Москвада Лоран Фабиус ҳам тасдиқлади.\nФабиус билан музокаралардан кейин франциялик журналистларга интервю берган Россия ташқи ишлар вазири Лавров 21 август куни Дамашқ яқинида Ассад режимини обрўсизлантиришга қаратилган провокация уюштирилган бўлиши мумкинлиги ҳақида ўз мулоҳазасини билдирди.


Башорат эмас лўттибозлик - Tafsilot.uz\nБашорат эмас лўттибозлик\n2-июль 2017, 08:30\nКўпгина газета ва журналларни варақлар эканмиз, уларнинг сўнгги саҳифасида «Мунажжимлар башорати», «Бурж жадваллари»га ўхшаш сарлавҳа остидаги маълумотларга кўзимиз тушади. Қизиқиб, ўқий бошлаймиз. Чунки одамзот яралгандан бери бугун, ҳафта, ой ёки йил давомида тақдири қандай кечишини билишни истайди. Бироқ бу усул ғирт нотўғри, баландпарвоз номлар (Илми нужум) билан аталса-да, фандан мутлақо йироқ, илмий асосланмаган қуруқ гаплар эканини хаёлимизга ҳам келтирмаймиз.\nҚадимий табиатшунос олимларнинг илмий ишларини ўрганиш мобайнида номдор мунажжимларнинг астрология соҳасида қилган ишларию айтган фикрлари билан ҳам танишишимга тўғри келган. Улуғ алломаларимиз Фаробий, Беруний, Ибн Сино, Умар Ҳайёмдек фалакиёт илми султонлари астрологиянинг фанга зид эканини далиллар билан исботлаб берган. Шуни била туриб, телеэкранлар, радиотўлқинлари ва матбуот саҳифаларида ўз башоратлари билан довруқ қозонаётган астрологларнинг бемаъни сафсаталарига бефарқ қараб туриш мумкинми?\n600 миллион одам бир кунда севадими?\nЗамонавий мунажжимлар дастак қилиб олган ўн икки буржининг ҳар бири ортида 600 миллионга яқин (Ер юзидаги 7 миллиарддан ортиқ бўлган аҳолини ҳисобга олганда) киши назарда тутилаётгани ҳақида ҳеч ўйлаб кўрганмисиз? Уларнинг ҳар бири ўзига хос феъл-атвор, фикр кўлами, алоҳида тақдирига эга. Шундай экан ҳар 600 миллионга яқин «қўй» ёки «бузоқ» буржидагиларга бир хилда «Ҳафтанинг бошлариданоқ севгининг сеҳрли оламига дуч келасиз. Масъулиятни ҳис қилиш билангина ўз нуфузингизга эришасиз» каби умумий гапларни башорат этиш бемаъниликдан бошқа нарса эмас. Чунки инсон шахсияти назардан четда қолмоқда. Қолаверса, кун ҳафта, ой, йил, мучал учун қилинган башоратлар бир-бирига зид. Масалан, бир газетадаги астролог «Бузоқ» буржидаги эркагу аёлларга келаётган ҳафтада «ишга масъулият билан ёндашишдан қочасиз, бутун фикру хаёлингиз қўшимча машғулотлар билан ёки бўш вақтингизни қандай ўтказиш муаммоси билан банд бўлади», деб писанда қилса, иккинчи газета орқали бошқа бир мунажжим: «Севги сир-асрорлари боғидан гул узиш сизга насиб этади», деб ёшу қари барча «бузоқ»ларни алланарсалардан умидвор қилади.\nҚуёшнинг айланиши(?)га асосланган башорат\nМунажжимларнинг пири Нострадамус ҳам, ҳозирги мунажжимларнинг энг машҳури Павел Глоба ва уларга эргашган барча астрологлар ҳам ўша башоратлари асосланган буржлар хаёлий тузилган, аслида сароб туркум эканини билишмайди. Зеро, қоронғу тун гумбазида сочилиб ётган юлдузлар бир-биридан жуда йироқда, осмон бўшлиғининг турли текисликларида порлаётганини тан олгилари келмайди. Буржлар ҳақидаги тасаввур, қадимий одамлар осмонни теп-текис Ер устига тўнтарилган шаффоф қубба бўлиб, юлдузлар қуёш билан ойга ўхшаб, Ер атрофида айланиб туради, деб ўйлагани туфайли пайдо бўлган. Бу дунёқарашни Низомий Ганжавий қуйидагича ифодалайди: «…Осмоннинг биллур гумбазидаги юлдузлар ҳаракатида ўтмишдаги хатолар сабабини ҳам, бўлажак тақдир йўлларини ҳам кўришимиз мумкин». Ҳа, айнан осмоннинг «биллур гумбазида»гина тақдир юлдузлари бир текисликда «ҳаракат қилган».\nҲақиқий манзара эса бутунлай бошқача.\nЕрни, юлдузларнинг бирор туркуми, хусусан, «Қовға» мисолида кўриш мумкин. Маълумки, астрономияда масофа парсек билан ўлчанади. Бир парсек (пк) эса 31 минг миллиард километрга тенг. Қовға туркумига кирувчи юлдузлар Ердан қуйидагича узоқликда жойлашган: Садоммелк билан Садалсунд — 333 пк, Скад — 25,6 пк, Садакбия — 27 пк, Албули — 25,6 ва Адха — 58,8 пк. Кўриниб турибдики, бир ерга ғуж тўпланган, ягона юлдуз туркуми йўқ. Замонавий астрономия бурж атамаларини ўтмишдаги астрологиядан мерос қилиб олган бўлиб, осмон гумбазининг бирор ерида янги юлдуз топилса, уни осмон харитасига боғлаш учунгина сийқаси чиққан юлдуз туркумларидан фойдаланади, холос.\nШундай экан, астрология ҳаётда бўлмаган бирлик бурж «туркуми»га суянади. Мунажжимлар қуёшнинг эклиптикада босиб ўтган йўлини тўғридан-тўғри 300 га бўлиб, 12 буржни ҳосил қилишган. Яъни қуёш ҳар бир бурж туркумини 30 кунда босиб ўтади. Аммо замонавий атрономларнинг фикрича, ҳар бир бурж туркумида Қуёш босиб ўтган йўл узунлиги турлича. Бунинг устига, астрологлар қуёшнинг икки ҳафта ичида «Илончи» деб номланган юлдуз туркумидаги ҳаракатини назарга илмай, ўз «ҳисоблари»га янада кўпроқ чалкашлик киритганлар.\nНегизи пуч сафсаталар\nАстрологларнинг башоратлари ўта жўн бўлиб, таваккалчилик ва ўхшашликка асосланади. Масалан, одам «Арслон» юлдуз буржида туғилган бўлса, унинг феъл-атвори ҳам, хатти-ҳаракати ҳам ҳайвонот оламининг султони — арслонга қиёсланаверади.\nМунажжимларнинг башоратлари лақмаларни лақиллатишга мўлжалланган лўттибозлик эканини Жалолиддин Румий қуйидагича таърифлаган: «Ҳаммомга тушган Қазвин ҳокими ҳаммомчига мурожаат қилиб, туғилган буржини ўз танида ўйиб битишини (яъни татиуровка қилишини) сўраб шундай дейди: «Танимнинг нозик ерига ўйиб туширки шернинг суратин, шунда ўтсин ўзимга анинг ғайрати! Шер буржида туғилганман, шердек бўлсин қудратим!»\nМинглаб йиллар инсонларни алдаб келган астрология ҳозир шундай такомиллашган иборалар, математик тенгламалар, геометрик чизмалар, гороскоплар, юлдузлар жадвалларини тақдим этмоқдаки, оми одам уларнинг ҳар бирини илмий асосланган фан маҳсули деб қабул қилади.\nҒарбий Европада авлиё даражасига кўтарилган Нострадамус башоратлари ҳам аслида олди-қочди гаплардан иборат. Тиббиётчи ва футуролог бўлган Мишель Де Нотр Дам ҳеч қачон астрология билан шуғулланмаган. Ёзиб қолдирган сифатсиз тўртликлари ҳам илми нужумга мутлақо боғлиқ эмас. Бу шеърий мисраларда фақат у яшаган давр, Франция (оқлар) ва Испания (қизиллар), католиклар ва протестантлар, мусулмонлар ва насронийлар ўртасидаги тўқнашувлар ҳақида гап кетади. Тўртликлар мавжуд воқеликка ишора тарзида ёзилган бўлиб, кейинги давр уддабурон шарҳловчилари улардаги пардали гапларни XVI асрдан то бизнинг кунгача рўй берган воқеа-ҳодисаларга бевосита боғлаб, Нострадамусни буюк башоратчи — авлиё даражасига кўтармоқда.\nЗамонавий астролог Павел Глобанинг барча айтганлари эса уйдирма! Гўёки ҳақиқатга тўғри келиб, тасдиқланган башоратлари эса бирор-бир йирик воқеадан кеийн матбуотга чиқиб, «мен бу воқеани фалон ерда ўтган, фалон йиғилишда айтганман», деб қилинган қуруқ даъводан ўзга нарса эмас!\nХуллас, астрологларнинг барча башоратлари қанчалар замонавий, оммабоп ва айёрона ёзилган бўлмасин, аслида негизи пуч, бетайин, мужмал сафсатадир! Шундай экан, бундай асоссиз ахборот билан газета саҳифасини тўлдириб, ишонувчан одамларни чалғитишга барҳам бериш фурсати келмадимикан?\n«Жамият» газетасининг 2017 йил 23 июнь сонидан.\nМен ўқитувчи бўлганимда, уни кечирардим…\nБолага велосипед қандай танланади?\n“Нега мен?” деманг…\nФарзандларингиз тўйини қандай ўтказишни ният қилгансиз?\nИхчамгина, тежалган пулга ёш оила учун керакли нарсалар олиб берамиз\nКўпчилик қатори дабдабали, пул кетса кетсин, обрў кетмасин\nБолаларим ҳали кичкина, шу боис ҳали бу ҳақда ўйлаб кўрмаганман\nБу масалани ёшлар ҳал қилгани маъқул


2 Декабрь 2021 08:22\nLISBON. Kazinform - Қозоғистон Президенти Қасим-Жомарт Тоқаев Елбасы Нурсултон Назарбоев ҳақида португал тилида «Тарих яратган шахс» китобини нашр этди, деб хабар беради Kazinform.\nДавлат раҳбари Қасим-Жомарт Тоқаевнинг Биринчи Президент – Елбасы Нурсултон Назарбоев ҳақидаги «Тарих яратган шахс» китоби китобхонларга яхши таниш. Ушбу фундаментал асар замонавий Қозоғистон давлатчилигига асос солган таниқли сиёсатчининг ҳаёти ҳақида ҳикоя қилади.\nҚасим-Жомарт Кемелули ушбу китобида мустақил Қозоғистон тарихидаги бунёдкорлик даврлари, хусусан, ёш давлатнинг шаклланиши, пойтахтнинг кўчирилиши, сиёсий ва иқтисодий ислоҳотлар, ташқи сиёсатдаги илк қадамларга алоҳида эътибор қаратган.\nЕлбасы замон синовидан муносиб ўтди. Ушбу китоб нашр этилган пайтдан бошлаб дунё Қозоғистон сиёсий адабиётининг ёрқин манзарасини кўрди. Хорижий мамлакатларда ҳам катта қизиқиш уйғотди.\nЛиссабонда Биринчи Президент кунида Қосим-Жомарт Тоқаевнинг «Тарих яратган шахс» китобининг португал тилида нашр этилиши рамзий маънога эга. Ушбу муҳим воқеа Қозоғистон ва Португалиянинг янада яқинлашишига хизмат қилади ва хорижлик китобхонларни мамлакат тарихи ва замонавий ҳаёти билан таништиради.\nСҚО-да инфекциялық стационарлардағы сырқат саны соңғы он күнде 10 пайызға артты\nАтырауда нашақор жігіт супермаркеттің күл-талқанын шығарған\nШҚО-ға коронавирусқа қарсы вакцинаның 62 мың дозасы жеткізілді\nҚызылордада түрмедегі сотталушыға келген дөнердің ішінен марихуана табылды


11 август куни Ўзбекистонда қандай об-ҳаво кутиляпти? - Zamin.uz\n21:03 / 10.08.2018\nРеспубликанинг тоғли ҳудудларида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Баъзи жойларда шамолнинг тезлиги секундига 18-23 метргача кучайиши мумкин. Кечаси 15-20 даража илиқ, кундузи 27-32 даража иссиқ бўлади. “Замин” янгиликларини “Twitter”да кузатиб боринг\nЯнгиликлар » Ўзбекистон » 11 август куни Ўзбекистонда қандай об-ҳаво кутиляпти?


Шавкат Мирзиёев Андижон вилоятида қишлоқ хўжалиги соҳасида амалга ошириладиган лойиҳалар билан танишди - Ўзбекистон Республикаси Қишлоқ ва сув хўжалиги вазирлиги\nДавлатимиз раҳбари аҳолини сифатли сут ва сут маҳсулотлари билан таъминлаш муҳим вазифалардан бири эканлигини таъкидлади.\nБугунги кунда қурилиш ишлари олиб борилаётган чорвачилик комплексида 2 минг бош зотли қорамол боқиш кўзда тутилган. 200 кишининг бандлиги таъминланадиган комплекс ишга тушгач, йилига 13 минг тонна сут етказиб берилади.\nДавлатимиз раҳбари чорвачиликни янада ривожлантириш бўйича керакли тавсиялар берди. Фермер хўжалигининг ушбу лойиҳасини ҳар тарафлама қўллаб-қувватлаш лозимлигини таъкидлади.\nАсака туманидаги «Умид» хусусий корхонасининг парранда боқишга ихтисослашган комплекси лойиҳаси ҳам кўрилди. Ҳозирги кунда корхонада 80 минг бош парранда боқилмоқда. Янги лойиҳага кўра, 80 миллион дона тухум ва 150 тонна парранда гўшти етказиб берилади. Мажмуа ишга тушгач, 100 киши доимий иш жойига эга бўлади.\nМамлакатимизда паррандачиликни ривожлантириш, бу тармоққа инвестиция жалб қилиш, ушбу фаолият тури билан шуғулланадиган тадбиркорларни қўллаб-қувватлашга алоҳида эътибор қаратилмоқда. Аҳолининг парранда гўштига бўлган талабини инобатга олиб, бу соҳада янги лойиҳаларни ишлаб чиқиш бўйича мутасаддиларга керакли кўрсатмалар берилди.\nОлтинкўл туманида томорқалардан унумли фойдаланиш борасида илғор тажриба тўпланган. Айниқса, “Кўмакай”, “Чўнтак” маҳалла фуқаролар йиғинларида намунали ишлар ташкил этилган. Давлатимиз раҳбари тижорат банклари ва ташаббускорлар томонидан аҳоли хонадонларига лимон, унаби ва ёнғоқ кўчатлари экиш ва парранда етказиб бериш дастурининг ушбу туман мисолидаги тақдимоти билан танишди. Лойиҳаларни янада такомиллаштириш, уларни белгиланган муддатларда ишга тушириш юзасидан мутасаддиларга топшириқлар берди.


АҚШ жиддий иқтисодий бўҳронга юзланаётир\nБу ҳақда эълон қилган АҚШ президенти Жорж Буш Конгресс аъзоларини мамлакат молия тизимини сақлаб қолишга оид ҳукумат режасини қабул қилишга чақирди.\nЖорж Бушнинг таъкидича, агар Конгресс тез фурсатда чора-тадбирлар кўрмаса, АҚШ иқтисодиёти жиддий муаммоларга дуч келади.\n“Бу одатий ҳолат эмас. Бозор талаб даражасида фаолият юритгани йўқ. АҚШ молия тизимининг асосий секторлари ёпилиш хавфи остида қолаётган бир пайтда фуқароларнинг иқтисодиётга ишончи йўқолиб бормоқда. Ҳукуматнинг етакчи иқтисодчилари Конгресс тез фурсатда чора-тадбирлар кўрмаса, Америка жиддий муаммоларга дуч келиши мумкинлиги тўғрисида огоҳлантирмоқда”,- деди Жорж Буш.\nШунингдек, АҚШ раҳбари ҳукумат режасини муҳокама этиш мақсадида Конгресс етакчилари ҳамда президентликка номзодлар - демократ Барак Обама ва республикачи Жон Маккейнни Оқ уйга таклиф қилди.


«Қўлларини боғлаб, икки соат зўрлашган». Андижонда 18 ёшли келинни зўрлаганликда олти киши гумон қилинмоқда » Ўзбекистон янгиликлари – Zamin.uz\n, 22 2021, 13:48\n16 мая, 21:06 4 525 Жамият\nАндижон вилоятида беш нафар эркак дала шийпонида 18 ёшли келинни зўрлагани, келиннинг яқинлари қонунбузарларга чора кўришни сўраётгани ҳақида хабарлар тарқалган эди. Ҳолат юзасидан вилоят прокуратураси баёнот бериб, тегишли экспертизалар тайинлангани, терговга қадар текширув ҳаракатлари давом этаётганини маълум қилган эди. Бош прокуратура матбуот хизмати ҳолат бўйича қўшимча маълумотларни маълум қилди.\nМаълумотларга кўра, 2002 йилда туғилган, «Бобоғози» маҳалласи Боғкўча кўчасида яшовчи О.О. исмли аёлни зўрлаганликда беш эмас, балки олти киши гумон қилинмоқда. Уларнинг барчаси Андижон туманида яшайди, жумладан,\n«Қорақалпоқ» маҳалласи Зармаржон кўчасида яшовчи, 1990 йилда туғилган ҳайдовчи О.М. — унинг оиласи, икки нафар фарзанди бор, муқаддам судланмаган;\n«Бобоғози» маҳалласи Омадёр кўчасида яшовчи, 1992 йилда туғилган мавсумий ишчи А.С. — унинг оиласи, икки нафар фарзанди бор, муқаддам судланмаган;\n«Айланпа» маҳалласи Айланма кўчасида яшовчи, 1984 йилда туғилган ҳайдовчи А.М. — унинг оиласи, уч нафар фарзанди бор, муқаддам судланмаган;\n«Бобоғози» маҳалласи Тор кўчасида яшовчи, 1979 йилда туғилган ҳайдовчи М.Ж. — унинг оиласи, икки нафар фарзанди бор, муқаддам судланмаган;\n«Айланпа» маҳалласи Айланпа кўчасида яшовчи, 1985 йилда туғилган ҳайдовчи Х.Ж. — унинг оиласи, тўрт нафар фарзанди бор, муқаддам судланмаган;\n«Қорақалпоқ» маҳалласи Ўтмишобод кўчасида яшовчи, 1990 йилда туғилган ҳайдовчи Б.А. — унинг оиласи, икки нафар фарзанди бор, муқаддам судланмаган.\nМазкур ҳолат юзасидан 16 май куни Жиноят кодексининг 118-моддаси (номусга тегиш) 1-қисми билан жиноят иши қўзғатилган (бу ҳақда ҳодисанинг айрим тафсилотлари келиннинг яқинлари томонидан ижтимоий тармоқларда эълон қилинганидан сўнг маълум бўлди), дастлабки тергов ҳаракатлари олиб борилмоқда. Маълумот учун, Жиноят кодексининг 118-моддаси 1-қисми билан айбдор деб топилган шахсар 3 йилдан 7 йилгача озодликдан маҳрум этилади.\nАндижонда 5 ойлик келинчак 5 нафар эркак томонидан зўрлангани айтилмоқда 16 мая, 20:23\nБухорода дала шийпонида фоҳишахона ташкил қилган шахс қилмиши фош этилди 21 дек, 09:13\nСифати кафолатланмаган кўз линзалари тўхтатиб қолинди 24 ноя, 23:26\nШаҳрисабзда мудҳиш ҳодиса: эркак ўзига қўшиб уч фарзанди ва рафиқасини автомобил ичида ёқиб юборди 01 авг, 16:08


Конституция ва қонун устуворлиги – ҳуқуқий демократик давлат ва фуқаролик жамиятининг энг муҳим мезонидир — Review.uz\nПрезидент Шавкат Мирзиёев 7 декабрь куни «Ўзбекистон» халқаро анжуманлар саройида Конституция қабул қилинганининг 27 йиллигига бағишланган тантанали маросимда нутқ сўзлади. У ўз нутқининг бир қисмини қонун устуворлиги ва жамоатчилик назоратини таъминлашга бағишлади.\nБугун жамоатчилигимиз том маънода уйғонди, энди турли лавозимдаги шахсларнинг хатти-ҳаракатларига одамларимиз бевосита баҳо бериб, ўз фикрини эркин ифода этишга ўрганмоқда.\nЯкунланаётган йилда Давлат бюджети илк бор кенг муҳокама этилиб, очиқлик ва ошкоралик руҳида қабул қилинди. Унда турли вазирлик ва идоралар ҳар бир сўмни нимага ва қандай харажат қилиши аниқ кўрсатиб берилди.\nФуқароларимиз ва депутатларимиз билдирган фикрлар асосида мактабларга мебель ва компьютерлар харид қилиш учун бюджет харажатларини қисқартириш ҳисобидан 50 миллиард сўм қўшимча маблағ ажратилди. Бундай ижобий ҳолат бизнинг тажрибамизда биринчи марта юз бераётганини алоҳида қайд этиш лозим.\nЁки кўпчилигингиз хабардорсиз, кейинги пайтда жойларда дарахтларни оммавий равишда кесиш кучайиб кетган эди. Бу одамларнинг норозилигига сабаб бўлди. Шунинг учун яқинда дарахтларни сабабсиз кесишга қарши мораторий эълон қилинди. Бу ҳам жамоатчилик фикри қандай кучли таъсирга эга эканига мисол бўла олади.\nБуларнинг бари одамларимизнинг ижтимоий жараёнларга нисбатан масъулият ва дахлдорлик ҳисси ошиб бораётганини кўрсатади.\nАйни вақтда жамоатчилик назорати “бир томонлама восита”га айланиб қолмаслиги керак.\nДавлат идоралари фақат фуқароларга эмас, балки ўзларига нисбатан танқидий фикрларни ҳам адолат билан, холис кўриб чиқишлари лозим. Шаҳар ва қишлоқларимиз қиёфасини ўзгартириш, қурилиш ва ободончиликка оид қарорлар, дастлаб ўша ҳудуддаги аҳоли ўртасида муҳокама қилиниб, жамоатчилик экспертизасидан ўтказилиши шарт.\nЯна бир масалага диққатингизни жалб қилмоқчиман.\nКонституцияга асосан судлар ўз фаолиятида мустақил, лекин уларнинг чинакам назоратчиси халқ бўлиши керак.\nСудлар ва тергов идоралари бирон-бир иш юзасидан чиқарилган қарор бўйича фуқароларнинг жамоавий мурожаатларига тушунтириш ва ҳуқуқий изоҳлар бериши зарур.\nШуни аниқ тушуниб олиш лозимки, жамоатчилик назорати – бу фақатгина давлат идоралари фаолияти устидан назорат эмас, балки жамиятнинг ўзини ўзи бошқариш усули, бошқача айтганда, фуқаролик жамиятини тараққий топтиришнинг муҳим омилларидан биридир.\nШунинг учун Фуқаролик жамиятини ривожлантириш бўйича маслаҳат кенгаши, Фуқаролик жамиятини ривожлантириш маркази, Нодавлат нотижорат ташкилотлари миллий ассоциацияси келгуси йилда ҳар бир соҳа ва тармоқ бўйича жамоатчилик назоратини амалга оширишнинг таъсирчан тизимини яратишга бош-қош бўлиши ва ташаббус кўрсатиши лозим.\nЖамоатчилик назорати, биринчи навбатда, ҳуқуқни муҳофаза қилувчи ва назорат идоралари, молия, банк, таълим, соғлиқни сақлаш, коммунал хўжалик, энергетика ва транспорт соҳаларида жорий этилиши зарур. Шунингдек, бозорлар ва савдо мажмуаларидаги маҳсулотлар ва хизмат кўрсатиш сифати каби масалалар ҳам доимо жамоатчилик назоратида бўлиши даркор.\n10.09.2020 12:22 463\n03.09.2020 10:29 387\n11.09.2020 10:38 318\nКеча, 13:34 297


"UFC 261": Асосий жанглар бошланмоқда (матнли трансляция)\n25 апрель, 2021, 05:10\nУшбу саҳифада жанг кечасини онлайн матнли трансляция тарзида кузатиб боришингиз мумкин.\nБугун Америка Қўшма Штатларининг Лас Вегас шаҳрида "UFC 261" турнири бўлиб ўтишидан хабардорсиз. Ушбу саҳифада жангларни матнли трансляция орқали кузатиб боришингиз мумкин бўлади. Энг сўнгги вазиятлардан бохабар бўлиб туриш учун саҳифани янгилаб туриш тавсия этилади:\n9:25: Шу билан "UFC 261" турнири якунланди. Матнли трансляцияни Абдулвосид Валихонов олиб борди.\n9:19: Камару Усман иккинчи раунднинг аввалидаёқ Масвидални чуқур нокаутга учратди. Супер зарба. Бу уларнинг тўқнашувига қўйилган катта нуқта!\n9:14: Биринчи раунд ўта ёрқин ўтди. Тик ҳолатда ҳам партерда ҳам жуда актив жанг олиб борилди. Кичик устунлик Усман тарафида.\n9:01: Жангчилар октагонга кўтарилиб келмоқдалар.\n8:52: Навбат асосий жангга етиб келди. Камару Усман (18-1-0) - Хорхе Масвидаль (35-14-0) чемпионлик жангини ўтказадилар. Бунгача бўлган тўқнашувлар фонида бу жанг янада қизиқарли ўтиши шарт.\n8:43: Роуз Намаюнас ажойиб ҳай-кик ва граунд-энд-паунд билан Жанг Вейлини мағлуб этди. Энг чиройли нокаут бўлиши аниқ. Агар мэйн-ивентда кутилмаган ҳолат юз бермаса...\n8:33: Баҳс иштирокчилари октагонга чиқиб келмоқда.\n8:29: Энди Вейли Жанг (21-1-0) - Роуз Намаюнас (10-4-0) жангини томоша қиламиз. Яна бир чемпионлик кураши.\n8:20: Валентина Шевченко Жессика Андрадени 2-раунддаёқ мағлубиятга учратди. Ҳакам жангни тўхтатди. Техник нокаут.\n8:16: Биринчи раундда Валентина бир нечта муваффақиятли тэйк-даун амалга оширди. Жессикани ишлашга бермади. Қирғизистонлик жангчи раундни ўз ҳисобига ёздириб қўйди, десак бўлади.\n8:07: Жангчилар октагонда. Бошланяпти!\n8:02: Навбат чемпионлик жангларига. Валентина Шевченко (20-3-0) - Жессика Андраде (21-8-0)\n7:48: Крис Уайдман зарба бериб, оёғини синдириб олди. Жуда оғир жароҳат. Урая Ҳолл ҳеч нарсани тушунмай қолди.\n7:35: Урая Ҳолл (17-9-0) - Крис Уайдман (15-5-0) ўрта вазндаги жангчилар курашини бизга тақдим этадилар. Яна бир ажойиб жанг бизни кутиб турибди.\n7:29: Жимми Крутнинг оёқлари "ишдан чиқди". Шифокорлар рухсат бермади. Оёқ суякларидан бирининг ўрни силжиган кўринади.\n7:15: Энтони Смит (34-16-0) - Жимми Крут (12-1-0) жанги бошланмоқда. Улар октагонга чиқиб келмоқда.\n6:58: Асосий жанглар бошланмоқда. Энг қизиқарли баҳслар олдинда.\n6:45: Ренди Браун сабмишен эвазига ғалаба қозонди. Раунд давомида Оливейра бир нечта оғир зарбаларни ҳам қабул қилганди.\n6:29: Алекс Оливейра (22-9-1) - Ренди Браун (12-4-0) жанги бизни олдинда кутиб турибди.\n6:25: Ҳакамлар баҳс сўнгидаги ҳолатни эмас, Грантнинг фаоллигини устун, деб билдилар. Дуайт очколар ҳисобига кўра ғалаба қозонди.\n6:23: Секулич 3-раунд сўнгида Грантни қарийб мағлуб этганди. Вақт тугади. Катта эҳтимол билан, Стефанга ҳакамлар ғалабани беришади.\n6:17: Грант иккинчи раундда ўзини тиклай олди. Унинг қарши ҳужумлари хавфлироқ чиқди.\n6:11: Секулич биринчи раундни кичик устунлик билан якунлади. Иккинчи раундни кутамиз.\n6:02: Эндиги жанг Дуайт Грант (10-3-0) ва Стефан Секулич (12-3-0) ўртасида кечади. Жангчилар октагонда. Ярим ўрта вазн тоифаси вакиллари.\n5:45: Бренден Аллен биринчи раунднинг сўнгги сонияларида оғритиш усули билан рақибини мағлубиятга учратди. Роберсон оёқларини бериб қўйди ва мана шу мағлубиятга сабаб бўлди. Қойил, тажриба ўз сўзини айтди.\n5:36: Навбатдаги жуфтлик: Карл Роберсон (9-3-0) - Бренден Аллен (15-4-0). Ўрта вазн тоифаси вакиллари.\n5:30: Пэт Сабатини кутилганидек ғалабага эришди.\n5:28: 3-раундда Конелли мувозанатни тиклашга эришди. Аммо бутун жанг картинасини белгилашга бу етармикан? Ҳозир билиб оламиз.\n5:22: Иккинчи раундни ҳам Сабатини устунлик билан ўтказди. Партерда Конелли ҳеч нарса қила олмади. Пэт ҳам ортиқча фаоллик намойиш этаётгани йўқ.\n5:16: Биринчи раунд деярли тенг курашлар остида кечди. Кичик устунликни Сабитини томонига бериш мумкин. У партерда фаолроқ ишлади.\n5:15: Эслатиб ўтамиз, бу турнирдан эътиборан мухлислар аренада бўлади. Бугун Жексенвилда ҳам ММА ихлосмандлари жам бўлган.\n5:14: Прелим жангларнинг биринчиси Пэт Сабатини ва Тристан Конелли ўртасида кечади. Жангчилар аллақачон октагонда.\n5:12: Ассалому алайкум, азиз UFC ихлосмандлари. "UFC 261"га хуш келибсиз. Матнли трансляцияни бошлаймиз.


Адлия вазирлиги турк инвесторларининг даъвоси бўйича қарорга изоҳ берди – Газета.uz\nТурк инвесторларининг Ўзбекистонга қарши савдо тармоғини экспроприяция қилиш бўйича даъволарининг 90 фоизи рад этилди, дея хабар қилди Адлия вазирлиги.\n15 ноябр 2019, 20:38 Иқтисодиёт\nАдлия вазирлиги Инвестициявий низоларни ҳал қилиш бўйича халқаро марказнинг (ICSID) Арбитраж трибуналининг турк инвесторлар гуруҳининг Ўзбекистонга қарши даъвоси бўйича қарорига изоҳ берди.\nТрибунал 4 октябрь куни Güneş Tekstil Konfeksiyon Sanayi ve Ticaret Limited Şirketi ва бошқа ишбилармонлар даъвоси бўйича қарор чиқарди. Ўшанда Global Arbitration Review нашри арбитраж Ўзбекистонга савдо марказига сармоя киритган туркиялик инвесторларга экспроприация учун 40 миллион доллар тўлашни буюргани ҳақида хабар қилган эди (гап 2011 йилда ёпилган Turkuaz савдо маркази ҳақида). Ҳуқуқни муҳофаза қилиш идоралари томонидан етказилган жисмоний зўравонлик билан боғлиқ бўлган маънавий зарарни қоплаш тўғрисидаги даъво эса рад этилди.\nТурк инвесторларининг савдо тармоғини экспроприация қилиш бўйича 90 фоиз даъво талаблари рад этилди, дея маълум қилди Адлия вазирлиги. Трибунал даъвонинг кўплаб бандлари бўйича ҳукуматнинг нуқтаи назарини қўллаб-қувватлади ва даъвогарларнинг минимал миқдордаги талабларидан ташқари қолган асосий аввалбошдан ошириб кўрсатилган даъволарини рад этди.\n«Амалда Трибунал ўзининг ваколатлари чекланганлигини тан олиб, дастлаб даъво киритган 6 нафар даъвогардан мамлакатимизда „инвестор“ тушунчасига мос келмайдиган уч нафарининг даъволарини рад этди», — дейилади хабарда.\nДаъвогарларнинг уларга 180 миллион АҚШ доллари миқдоридаги маънавий зарар етказилганлиги ҳақидаги даъволарини, шунингдек, етказилган моддий зарар миқдорига оид даъвогарлар томонидан тақдим қилинган 66 миллион АҚШ долларидан ортиқ миқдордаги ошириб кўрсатилган баҳоларни рад этди.\nШунингдек, Трибунал даъвогарларнинг уларга гўёки шафқатсиз муносабатда бўлинганлигига оид барча даъволарини кўриб чиқишни рад этди. «Шу боис Воҳит Гунешнинг шафқатсиз муносабатда бўлиш билан боғлиқ барча баёнотлари бир томонлама фикрлигича қолмоқда», — дейилади вазирлик хабарида.\nБундан ташқари, трибунал Ўзбекистоннинг «Чет эл инвестициялари тўғрисида"ги қонунга мувофиқ Ўзбекистонга қарши ICSIDга даъво киритиш учун ҳуқуқий асос мавжуд эмаслигини тан олди.\nЎзбекистон ҳукумати хорижий инвестицияларнинг кириб келишини қўллаб-қувватлайди ҳамда инвестициялар ва инвесторларни ҳуқуқий ҳимоя қилишни таъминлашни кафолатлайди, дея таъкидлади Адлия вазирлиги.


Тарихий обидаларга саёҳат » Зарафшон Газетаси\nТарихий обидаларга саёҳат Маданият\n04 ноябр 2017 12:23\nСамарқанд шаҳар ва туман ҳокимликлари, ҳуқуқ-тартибот идоралари, ёшлар иттифоқи вилоят кенгаши ҳамкорлигида ички ишлар идоралари махсус ҳисобидан чиқарилган фуқаролар фарзандларининг шаҳардаги тарихий обидалар ва диққатга сазовор масканларга саёҳати ташкил этилди.\nБолалар Амир Темур, Хўжа Дониёр мақбаралари, Регистон майдони, Шоҳи Зинда мажмуаси, Мирзо Улуғбек расадхонасида бўлиб, ушбу масканларнинг тарихи, аждодларимиз бунёдкорлик ишлари билан яқиндан танишдилар.\n– Ёш авлоднинг юксак маънавиятли, кенг дунёқараш ва чуқур билимга эга бўлиб камолга етишида бу каби тадбирларнинг аҳамияти катта, – дейди Ўзбекистон Ёшлар иттифоқи вилоят кенгаши бўлим бошлиғи Элёр Улуғмуродов. – Тарихий обидалар ёшларда ота-боболаримиздан фахр-ифтихор туйғуларини мустаҳкамласа, бугунги бунёдкорлик ишлари уларни бу яратувчиликка ҳисса қўшишга ундайди.\nТашкилотчилар томонидан болажонлар учун дастурхон ёзилди. Концерт дастури намойиш этилиб, уларга эсдалик совғалари топширилди.


ХОТИН-ҚИЗЛАР БАНДЛИГИ ТАЪМИНЛАНИШИ - Ўзбекистон овози газетаси\nХОТИН-ҚИЗЛАР БАНДЛИГИ ТАЪМИНЛАНИШИ\nучун ҳамма имкониятлардан самарали фойдаланиш талаб этилади\nУй меҳнатини ривожлантириш, шу орқали хотин-қизларнинг ҳам иқтисодий, ҳам ижтимоий фаоллигини ошириш, оилаларнинг даромад манбаларини кенгайтириш мақсадида Хоразм вилоятида ЎзХДП ташкилотлари ва депутатлик гуруҳлари қатор амалий ташаббусларни илгари сурмоқда.\nВилоят, туман ва шаҳар партия кенгашлари халқ депутатлари маҳаллий Кенгашларидаги депутатлик гуруҳлари билан биргаликда жойларда ишлаб чиқаришни кенгайтириш, хусусан, касаначилик ва ҳунармандчиликни ривожлантириш ҳисобига яратилган иш ўринларининг барқарорлигини ҳамда бу борадаги қўшимча имкониятларни ўрганиб чиқишмоқда. Ўтган икки йил давомида халқ депутатлари Янгиариқ, Хонқа, Янгибозор ва Ҳазорасп туман Кенгашлари сессияларида мазкур масалалар муҳокама этилиб, тегишли қарорлар қабул қилинди.\nХусусан, ЎзХДП депутатлик гуруҳлари ташаббуси билан Янгиариқ туман Кенгашининг 15-сессиясида туманда ҳунармандчиликни ривожлантириш ҳисобига аҳоли бандлигини таъминлаш, турмуш фаровонлигини ошириш бўйича олиб борилаётган ишлар тўғрисидаги, Ҳазорасп туман Кенгашининг 16-сессиясида Оилавий тадбиркорликни ҳамда миллий ҳунармандчилик фаолиятини ривожлантириш ва соҳада янги иш ўринлари ташкил қилиш тўғрисидаги, Хонқа туман Кенгашининг 2013 йил 10 июндаги сессиясида туманда хизмат кўрсатиш ва сервис соҳасини ривожлантириш ҳисобига аҳоли бандлигини таъминлаш бўйича олиб борилаётган ишлар тўғрисидаги масалалар атрофлича муҳокама этилди.\nМасалани ўрганиш, депутатлик гуруҳи ёки сессия йиғилишида кўриб чиқиш, тегишли қарор асосида чоралар белгиланиши билан электорат манфаати ҳимояси йўлида амалий натижага эришилди, деб бўлмайди, албатта. Олиб борилган ўрганиш, қабул қилинган қарор бевосита ҳудудлар ривожига, одамлар ҳаётига ижобий таъсир этиши керак. Шунга қадар қатъийлик ва талабчанликни сусайтирмаслик талаб этилади. Аёллар бандлигини таъминлаш, касаначиликни ривожлантиришга қаратилган ишларимизда бу масалага жиддий эътибор қаратилаяпти.\nБу ҳақда гап кетганда, «Фаол аёллар» қаноти вилоят бўлими зиммасидаги вазифаларга алоҳида тўхталмоқ жоиз. Қанот ташаббуси билан «Мустаҳкам оила — жамият таянчи» лойиҳаси доирасида ҳамкор ташкилотлар билан қатор меҳнат ярмаркалари ўтказилди. Туманлардаги касаначилик меҳнатини ташкил этишга эҳтиёжи ва имконияти бор корхона-ташкилотлар ўрганиб чиқилди. Шунингдек, уй меҳнати билан шуғулланиш истагини билдирган 70 нафардан ортиқ хотин-қиз ишга жойлашиши ёки ўз ишини йўлга қўйишига кўмаклашилди.\nҚанот фаоллари чекка ҳудудларда ҳам бўлиб, хотин-қизлар бандлигини таъминлаш, бунда касаначилик борасида яратилган имкониятлардан кенг фойдаланиш масалаларини ўрганиб чиқмоқда, тарғибот-тушунтириш ишларини кучайтиришга эътибор бермоқда. Ҳамкор ташкилотлар билан бирга ташкил қилинаётган тадбирлар ижобий самара бераяпти.\nМасалан, Хива туманида жорий йилнинг ўтган даврида яратилган 229 та касаначилик иш жойининг 174 тасида хотин-қизлар фаолият кўрсатмоқда. Улар асосан тикувчилик, хизмат кўрсатиш, ҳунармандлик ҳисобига тўғри келади. Ҳозиргача касаначи хотин-қизлар томонидан 48,4 миллион сўмлик маҳсулот ишлаб чиқарилди.\nАйтиш жоизки, касаначилик асосида иш ўринлари ташкил этишда «Хонқадонмаҳсулотлари» акциядорлик жамиятида яхши натижаларга эришилди. Бу ерда жорий йилнинг ўзида касаначилик асосида 10 та иш ўрни очилди.\nАгар аёл табиат ато этган қобилиятини тўғри йўналтира олса, бу унинг оиласига, шу билан бирга жамиятга ҳам наф келтира олади. Демак, бу борада уларга яқиндан кўмаклашиш бизнинг асосий вазифамиздир. Шундан келиб чиқиб, маҳаллий Кенгашлар депутатлари ва қанот фаоллари муайян амалий ишларни олиб бормоқда. Масалан, яқинда халқ депутатлари Урганч туман Кенгаши депутати, қанот фаоли Шарофат Бобоева тумандаги Юқоридўрман қишлоғи аҳолисининг ижтимоий аҳволи, уларнинг ҳаёт тарзини яқиндан ўрганиб чиқди. Маҳалла фаоллари билан бирга хонадонларда бўлди ва аҳоли билан суҳбатлашди, уларнинг таклиф-мулоҳазаларини билди.\nАҳоли ва электорат вакиллари билан учрашувлар ҳудудлардаги ижтимоий масалаларни чуқурроқ ўрганиш, уларнинг натижаларини умумлаштирган ҳолда электорат манфаатларига хизмат қиладиган ташаббуслар билан чиқишда муҳим ўрин тутади.\nФуқаролар, айниқса, хотин-қизлар бандлигини таъминлашда партия кенгашларимиз қошидаги Жамоатчилик қабулхоналарининг роли ҳам ошиб бормоқда. 2012 йилда Жамоатчилик қабулхоналарига 22 нафар хотин-қиз иш сўраб мурожаат қилган бўлса, уларнинг 20 нафарини иш билан таъминлашга эришилди. Жорий йилнинг ўтган даврида эса ишга жойлашишда ёрдам сўраб мурожаат қилган 25 нафар хотин-қизнинг ҳозиргача 17 нафарига амалий ёрдам берилди. Қолганларини барқарор иш ўрни билан таъминлаш бўйича чоралар кўрилаяпти.\nҲозир қилинган ишлар, эришилган натижалар билан чекланиб, хотиржамликка берилиб ўтириш ярамайди. Аёллар бандлигини таъминлаш, ҳудудларда касаначиликни янада ривожлантириш бўйича олдимизда ҳал қилиниши лозим бўлган муҳим ижтимоий-иқтисодий масалалар турибди. Улар ижросини таъминлаш учун хотин-қизлар фаолияти самарадорлигини кескин ошириш талаб қилинади. Шунинг учун ҳам ўз фаолиятимизни яна бир танқидий кўриб чиқиб, янги имкониятларни излаб топиш ва улардан унумли фойдаланишга ҳаракат қиламиз.\nЎзбекистон ХДП Хоразм вилоят кенгашининг хотин-қизлар ва ёшлар сиёсий фаоллигини ошириш масалалари бўлими мудири.


Дмитрий Островский: “Барчаси ўз қўлимизда, оёғимизда ва бошимизда” / CHAMPIONAT.asia\n17:49Breaking news. "Ал Ҳилол" етакчилари Жовинко ва Ал Давсарида ҳам коронавирус аниқланди 3 17:47"Реал" Йовични ижарага бериб юбормоқчи 0 17:44"Шабаб Ал Аҳли" устози: "Бу ҳаёт ва ўлим қарама-қаршилиги" 3 17:35Про лига. "Зомин" - "Хоразм" 2:2 8 17:24Карикатура: "Бавария" соати 3 17:01Гампер Кубоги. "Барселона" бугун "Эльче"га қарши ўйнайди 1 16:42АПЛ. "Эвертон" "Гудисон Парк"да "Вест Бромвич"ни қабул қилмоқда (онлайн ҳисоб) 10 16:41Шота Арвеладзе: "ОЧЛни марафонга қиёсласак, буёғига тезлик олмасак бўлмайди" 30 16:28Куман 21 ёшли хавбек Пучга унга ишонч билдирмаслигини айтди 13 16:27Бугун иккита "Боруссия" мухлислар қаршисида тўқнаш келишади 0 16:05Olamsport: Эртанги UFC турнири олдидан face-to-face маросими, собиқ даъвогар UFCдан кетди ва бошқа хабарлар 0 15:58Шифокорлар Ансу Фатига машғулотларга қайтишга рухсат беришди 0 15:33"Бавария" "Аякс" футболчиси билан "4+1" кўринишидаги шартнома бўйича келишиб олди 2 15:15Coca Cola Суперлигаси. 15-турнинг энг чиройли голлари ТОП-5 1 15:13ОЧЛ. 4-турга оид статистикалар 5\nДмитрий Островский: “Барчаси ўз қўлимизда, оёғимизда ва бошимизда”\n03 ноя 2019 13:23\nТеглар : интервью БунёдкорДмитрий Островский\nАйни дамда, Суперлига турнир жадвалида бронза медаллари учун қизғин кураш кечмоқда.\nЖиззахнинг “Суғдиёна” жамоаси 23- турдан сўнг учинчи поғонани банд этиб турган бўлсада, бу уларга асло босиқлик бермаслиги аниқ. Боиси, “Бунёдкор” клуби ҳам ўз олдига кейинги йили осиё чемпионлар лигасида иштирок этишни мақсад қилиб қўйган. Аммо, “қалдирғочлар”нинг сўнгги пайтларда ўйинида пасайиш юз бераётганини, хатто оддий ишқибозлар пайқашмоқда. Биз шу масалада иккинчи даврадан тошкентликлар сафини ҳимоя қилиб келаётган Дмитрий Островский билан суҳбатлашдик.\n- Давра бошида жамоа ўйин жиҳатдан ва натижа кўрсатиш бобида барқарор кўрсаткич қайд этиб келаётган эди. Бироқ бари кутилмаганда орқага кета бошлади...\n- Ҳозир ҳам иккинчи давра бошида қандай ўйнаётган бўлсак, шундай тўп тепяпмиз.Фақат, шунчаки оҳирги ўйинларда омадимиз келмаяпти.\n- Балки, футболчиларда жисмоний томонлама толиқиш бўлаётгандир...\n- Йўқ. Мураббийлар барчани учрашувларга яхши тайёрлашмоқда. “Андижон”га қарши оғир баҳс ўтказдик, ўз ўйинимизни намойиш қилиш қийин бўлди. Чунки, майдон чимининг ҳолати бунга йўл қўймади. Икки жамоа бир ҳил шароитда ўйнаганини ҳам унутмаслик лозим.\n- Уй учрашувларида ҳам натижа кўнгилдагидек эмас...\n- Бўлиб туради. Вазиятни ўнглашга ҳаракат қиламиз. Барчаси ўз қўлимизда, бошимизда, оёғимизда.\n- Сиз легионерсиз. Табиийки маҳаллий футболчилардан бир бош устун бўлишингиз керак. Бироқ, ўзингизни потенциалингизни тўлиқ намойиш этолмаяпсиз. Ўйин амалиёти ҳам кам берилмоқда. Бу сизни ҳавотирга солмаяптими?\n- Ҳар қандай футболчи бундай вазиятда ҳавотирга тушади. Лекин, бу менга ўз устимда ишлашга ва курашишга қўшимча мотивация беради.\n- Бош мураббий билан ўртадаги алоқаларингиз қандай?\n- Жуда самимий. Мураббийлар штаби ва Вадим Карленович билан алоқа зўр.Шунингдек, атрофдаги мухлисларни қўллаб қувватлашини ва ишончини ҳис қиляпман.\n- Сизнинг ҳолатингиздаги айрим футболчилар жамоа билан шартномани бекор қилишади. Яни ўзаро келишмовчиликлар юзага келади. Кам ўйин амалиётига эга бўлаётганингиз клубдаги келажагингизга таъсир қилмайдими?\n- Албатта. Бундай вазият бўлади. Бироқ, келажакда нима бўлишини билмайман. Барчаси, оҳирги ўйин, 30-ноябрьдан сўнг ҳал бўлади. Асосий вазифа осиё чемпионлар лигасига йўлланма қўлга киритиш.\nДмитрий Островский Олегович\nТуғилган санаси: 15.04.1998 Москва шаҳри\nАмпуласи: ҳужумчи, ярим ҳимоячи\nТўп тепган клублари: ММФК “Мастер” Москва, “Град” Москва, “Арарат” Ереван, “Алай” Ош\n"Машъал" - "Бунёдкор" учрашувида урилган голлар ва хавфли вазиятларни томоша қилинг 2\nВадим Абрамов: "Бутун ўйин давомида 1 киши кўп эдик, шу боис яхши ҳаракат қилдик дея олмайман" 5\nCoca Cola Суперлига.«Бунёдкор» Муборакда ўн киши бўлиб қолган «Машъал»ни қийинчилик билан мағлуб этди 30\nCoca Cola Суперлига. Бугун Қўқонда "Металлург", Муборакда "Бунёдкор" меҳмон бўлади 25


16:43 / 04.06.2016\nБугунги кун тонгида марҳум Муҳаммад Али хотирасига олқишлар ёғдирилмоқда. Афсонавий, ўта оғир вазн тоифасида уч маротаба Жаҳон Чемпиони Муҳаммад Али 30 йилдан ортиқ Паркинсон касаллиги билан давомий курашиб, охир-оқибат бугун тунда қулади.\nАсл исми Ка́ссиус Марсе́ллус Клей бўлган Муҳаммад Али даражасига фақат Майк Тайсонгина яқин кела олган. Икки бокс юлдузи ўзаро дўстона муносабатларда бўлишган.\nТайсон ўзининг ижтимоий тармоқлари орқали афсонавий боксчи билан бирга тушган суратларини жойлаб, Алига бўлган ҳурматини бажо келтирди, уларнинг орасида Муҳаммад Алининг бошқа машҳур кишилар - Жэксон Файф ва Стиви Уандер билан бирга тушган суратлари ҳам акс эттирилган.


Ўзбекистонда ҳам таъсири сезилаётган магнит бўронлари қай даражада хавфли?\nLifestyle 15:44 / 31.08.2019 50501\nСўнгги йилларда “магнит бўронлари” деган тушунча кўп қўлланила бошланди. Айрим оммавий ахборот воситаларида, хусусан телеканалларда об-ҳаво маълумоти билан бирга магнит бўронлари ҳақида ҳам қисқа маълумотлар берила бошланди. Хўш, аслида бу қандай жараён ва унинг бизга таъсири қанақа?\nАйримларимиз бошимиз оғриши, қон босимимиз ошишини тушуниб-тушунмай магнит бўронлари билан боғлаймиз. Бу тахминга асос бор, фақат қисман. Магнит бўронларининг Ер сайёрасига турли-туман таъсирлари кенг ўрганилган ва инсон саломатлигида салбий оқибатлар келтириб чиқариши ҳам ўз исботини топган. Фақат гап бу бўронларнинг давомийлиги, кучлилиги ва қайталаниш частотаси каби омилларга боғлиқ.\nУмумий маълумот: магнит (аниқроғи геомагнит) бўронлари Қуёшда пайдо бўлган чақнашлар оқибатида ҳосил бўлган шамол билан микрозарралар учиб келиб, Ернинг электромагнит қатламига таъсир қилишидир. Биз айнан мана шу таъсирот оқибатларини ҳис қиламиз. Одатда бундай жараёнлар ўртача 6-7 соат давом этади. Чақнашдан сўнг Ернинг электромагнит қатлами ўртача 3 сутка давомида ўз ҳолига қайтади.\nМагнит бўронлари ҳақида дастлабки тадқиқотларни инглиз олими Ричард Кэррингтон ўтказган. 1859 йилда у Қуёшдаги чақнашларни кузатиш асносида бу жараёндан бир неча соат ўтиб геомагнит фаоллик кескин ошишини аниқлаган.\nМагнит бўронларининг қайталаниш сони Қуёш ҳолатига бевосита боғлиқ. Қуёш минимуми кузатилган йилларда бундай жараёнлар йилига атиги 1-2 марта кузатилса, Қуёш фаоллиги юқори даражага чиққан йилларда бу кўрсаткич 50 мартагача етиши мумкин. Шу боис умумий ўлчов учун 11 йиллик цикл ўрганилади. Ҳисоб-китобларга кўра 75 йил умр кечирган инсон ўрта ҳисобда 2250 марта магнит бўронларини бошдан кечиради ёки умрининг 15 йилини шу жараён остида кечиради. Шу боис бу табиий ҳодисани ваҳима билан қабул қилишга ўрин йўқ. Мисол тариқасида ўтган асрнинг сўнгги чораги (1976-2000 йиллар) давомида 798 марта магнит бўронлари кузатилган.\nМагнит бўронларининг саломатликка таъсири бўйича турли-туман тадқиқотлар ўтказилган ва уларнинг аксарияти юрак-қон томир тизимига тааллуқли. Бу борада кардиолог шифокор Рамеш Ҳамроев маълумот беради:\n– Асосан юрак-қон томир тизими хасталикларидан азият чекувчи кишилар магнит бўронлари чоғида эҳтиёт бўлишлари даркор. Инсон организмида Менделеев даврий жадвалининг кўпгина элементлари мавжуд. Жумладан, темир моддаси ҳам. У қизил қон таначалари (эритроцитлар) таркибида бўлиб, манфий зарядга эга. Физикадаги бир хил зарядланган заррачаларнинг ўзаро итарилиш қонунига кўра, томирда қоннинг эркин ҳаракати юзага келади. Шу темир моддасига магнит бўрони таъсир қилганида эса зарядлар ўзгаради. Бир-бирини итариш ўрнига торта бошлаган таначалар томирларда қоннинг эркин ҳаракатини қийинлаштиради. Натижада қон босими ортади. Қон босимининг ошиб туриши томирлар ички деворининг шикастлайди.\nШикастланган деворчаларга қоннинг шаклли элементлари ёпишиб, томирларда тромб ҳосил қилади. Сурункали хасталикларга, айниқса юрак-қон томир тизими касалликлари, гипертония ва гипертензияга чалинган беморларда инфаркт ҳамда инсульт каби асоратларнинг хавфи ортади. Бунинг олдини олиш учун эса бемордан шифокор тавсия қилган қонни суюлтирувчи ва бошқа дори воситаларни ўз вақтида қабул қилиш, фаол турмуш тарзини кечириш, юқори калорияли таомларни мева сабзавотлар билан алмаштириш шунингдек, соғлом турмуш тарзига риоя этиш талаб қилинади.\nБундан ташқари табиат инжиқлиги нерв толаларини ҳам четда қолдирмайди. Магнит бўрони натижасида организмда адреналин ва норадреналин гормонлари ишлаб чиқарилади. Бу гормонлар соғлом инсонда бош айланиши, мушакларда оғриқ, уйқучанлик ёки уйқусизлик, кайфиятнинг ўзгарувчанлиги, асабийлик, бош айланиши каби белгиларни юзага келтирса, хасталикка мойиллиги бор беморлар ва қарияларда мияга қон қуйилиши хавфи ортиши мумкин...\nТабиатнинг бу ҳодисасини ўрганиш ва прогнозлаш бўйича маълумот олиш учун Ўзбекистон Республикаси Вазирлар Маҳкамаси ҳузуридаги Гидрометеорология хизмати маркази("Ўзгидромет")га телефон орқали мурожаат қилдик. Маълум бўлишича, бу марказ магнит бўронларини прогнозлаш, уларнинг таъсирини ўрганиш билан бевосита шуғулланмас экан.\nЎзбекистондаги Астрономия институтида Қуёш фаоллиги бўйича узлуксиз тадқиқотлар олиб борилади.\nМагнит бўронлари нафақат инсон организмига, балки турли-туман технологиялардаги иш жараёнига ҳам таъсир ўтказади. Хусусан, алоқа каналлари ва воситалари, йўлдошлар навигация тизимлари, космик кемалар, самолётлар ҳаракати, электр узатиш тармоқлари кабилар ишида узилишлар кузатилиши мумкин.\nМаълумот ўрнида: Магнит бўронларининг турли хил ранглар билан белгиланувчи 8 даражаси белгиланган. Айнан бугун ва эртага, яъни 31 август ва 1 сентябрь кунлари Ўзбекистон осмонида қизил ранг билан белгиланувчи бешинчи даражали – енгил магнит бўронлари кузатилади.


hidoyat.uz – “Мовароуннаҳр” нашриётининг сайти - Ижобат бўлган дуо\nИмом Аҳмад ибн Ҳанбал сафарларидан бирида қоронғу тушгач, бир қишлокда тўхтади. Тунаш учун масжиддан бошқа жой тополмади. У ерга кириб, энди ётмоқчи бўлганларида, ўша атрофда айланиб юрган бир соқчи у кишини кўриб қолди ва масжиддан чиқариб юбормоқчи бўлди. Имом Аҳмад соқчига ҳар қанча тушунтирса ҳам, у тушунишни истамади. Охири Имом Аҳмад соқчига: “Ҳеч бўлмаса масжид остонасида ётай!” деди. Соқчи барибир у кишининг масжидда қолишига рухсат бермади.\nИмом Аҳмад жуда виқорли, кўрган одамни у кишининг ҳайбати босарди. Ўша маҳаллада нон сотиб юрадиган новвой у зотни узоқдан кўриб қолди. Қараса, соқчи Имомни масжиддан чиқариб юборяпти. Дарҳол Имомнинг олдига бориб, уйига таклиф қилди. Имом Аҳмад новвой билан бирга унинг уйига кетди. Мезбон у кишини иззат-икром билан меҳмон қилди.\nКейин новвой хамир қориш учун бир четга борди. У ҳар гал хамирни муштлаётганида истиғфор айтар, нонни зувала қилишда ҳам, уни тандирга ёпишда ва ундан узиб олишда ҳам истиғфорни тўхтатмас эди. Бу ҳолни кузатиб ўтирган Имом Аҳмад новвойдан кўп истиғфор айтишининг сабабини сўради. Новвой ҳар бир ишда истиғфор айтишга одатланиб қолганини сўзлади.\n– Истиғфорнинг фойдасини кўрдингми? – деб сўради Имом Аҳмад.\n– Ҳа, Аллоҳга қасам, нима деб дуо қилсам, барчаси ижобат бўлди. Фақат биргина дуойим ижобат бўлмади, – деб жавоб берди.\n– Нима экан ўша дуо? – деб сўради Имом.\n– Имом Аҳмад ибн Ҳанбални кўриш, – деб жавоб берди новвой.\nШунда Имом Ахмад:\n– Мен Аҳмад ибн Ҳанбалман. Демак, сенинг дуойингни ижобат қилиш ва орзуйингга етказиш учун Аллоҳ таоло соқчини сабаб қилиб, мени масжиддан чиқариб юборган экан-да! – деди.\nТўрақўрғон туманидаги “Усмон Зуннурайн” жомеи имом ноиби\n3011 марта ўқилган.


Қаршида уч эгизак туғилди. Уларга Шавкат, Миромон ва Мирзиё деб исм қўйилди - 02.10.2021, Sputnik Ўзбекистон\nҚаршида уч эгизак туғилди. Уларга Шавкат, Миромон ва Мирзиё деб исм қўйилди\nҚаршида ўқитувчи ва мураббийлар кунида 3 нафар эгизак дунёга келди. 02.10.2021, Sputnik Ўзбекистон\nТОШКЕНТ, 2 окт — Sputnik. Қарши шаҳар туғруқхонасида 1 октябрь куни 3 нафар эгизак дунёга келди. Эгизакларнинг учаласи ҳам ўғил бола.Муродовлар оиласи Қарши тумани Узуннаво маҳалласида яшайди. "Полвон"ларнинг онаси Шаҳло Ҳусанова 30 ёшда, вилоят тери-таносил шифохонасида ҳамшира бўлиб ишлайди. Отаси - Искандар Муродов 37 ёшда, Миллий гвардия ходими.Эгизаклардан бирининг вазни 2,1, иккинчисиники 2,4 ва учинчисиники 2,2 килограммдан иборат.Ота-онаси чақалоқларга Шавкат, Миромон ва Мирзиё деб исм қўйишди.Айни пайтда оиладаги болалар сони 5 нафарга етди. Бунгача Муродовларнинг бир ўғил, бир қизи бўлган.\n17:26 02.10.2021 (янгиланди: 17:33 02.10.2021)\nҚаршида ўқитувчи ва мураббийлар кунида 3 нафар эгизак дунёга келди.\nТОШКЕНТ, 2 окт — Sputnik. Қарши шаҳар туғруқхонасида 1 октябрь куни 3 нафар эгизак дунёга келди. Эгизакларнинг учаласи ҳам ўғил бола.\nМуродовлар оиласи Қарши тумани Узуннаво маҳалласида яшайди. "Полвон"ларнинг онаси Шаҳло Ҳусанова 30 ёшда, вилоят тери-таносил шифохонасида ҳамшира бўлиб ишлайди. Отаси - Искандар Муродов 37 ёшда, Миллий гвардия ходими.\nЭгизаклардан бирининг вазни 2,1, иккинчисиники 2,4 ва учинчисиники 2,2 килограммдан иборат.\nОта-онаси чақалоқларга Шавкат, Миромон ва Мирзиё деб исм қўйишди.\nАйни пайтда оиладаги болалар сони 5 нафарга етди. Бунгача Муродовларнинг бир ўғил, бир қизи бўлган.


ТДТУнинг Нефть ва газ факультети талабалари кўчада қолиши мумкин\nФакультет талабаларининг бир қисмини ўқишни давом эттириш имкониятидан маҳрум қилаётган омил Ўзбекистон президенти жорий йил, 2 майда имзолган қарордир.\nПрезидент қарорида ТДТУнинг Нефть ва газ факультети талабалари Губкин номидаги Россия давлат нефть ва газ университетининг Тошкентдаги филиалига ўтказилиши айтилган эди.\nБугунга келиб маълум бўлишича, ТДТУда 2 йил ўқиб қўйган талаба кириш имтиҳони топшириб ўтсагина, “Губкин”нинг 1- курсига қабул қилинади.\nТДТУ талабаларидан олинган бу маълумотни мазкур ўқув юрти мулозимлари тасдиқлади.\nАбу Райхон Беруний номидаги Тошкент давлат техника университети (ТДТУ) фаолиятини такомиллаштириш тўғрисидаги президент қарори чиққан кунларда талабалар олдида бугунга келиб пайдо бўлган муаммодан дарак йўқ эди.\nТашвишли сигнал талабалардан биридан келган хатда акс этган:\n“Президент қарори чиққанидан сўнг факультетимиз ёпилди. Биз талабалар оғир аҳволда қолдик. Бизга танлаш учун бир неча вариант тавсия қилишди:\n1. Йўналишимиз бўйича Қарши университетига кўчирилиш (Тошкентдан кетмоқчи эмасмиз).\n2. Губкин номидаги Россия давлат нефть ва газ университетига кириш имтиҳонлари топшириш ва ўтиб қолсак 1- курсдан ўқишни бошлаш (ТДТУда 2 курс ўқиб қўйганимизни эслатмоқчиман).\n3. Бошқа ўқув юртларининг бошқа факультетларига кўчирилиш ва ва ўқишни яна 2- курсдан давом эттириш.\nУниверситетимиз раҳбариятининг тавсияларини қабул қилсак, 2 курс ўқиш учун сарфлаган вақтимизгаям, контракт учун тўлаган пулимизга ҳам куямиз. Пулни ҳеч ким қайтариб бермоқчи эмас. Нима қилишни билмай, бошимиз қотган”, дейилади ТДТУ Нефть ва газ факультетининг 2- курсини битирган, исм-фамилияси айтилмаслигини сўраган талаба хатида.\nТалаба шикоятида келтирилган гапларни ТДТУ раҳбариятининг икки мулозими бир-биридан мустақил равишда тасдиқлади. Лекин улар талаба ўз хатининг охирида қўйган асосий саволларга жавоб беролмади.\nМулозимлардан бири бундай деди:\n- 2- курсни битирганлар Қарши университетига бориб, ўқишни 3-курсдан давом эттиришлари мумкин. “Губкин”га эса, имтиҳон топшириб, ўтса 1- курсдан ўқийди. Уларнинг ўз талаблари бор экан.\nМулозим “контракт учун тўланган пуллар нима бўлади”, деган саволга жавобан, негадир “Ўзимиз ишсиз қолаяпмизу”, деган жавобни берди.\nПрезидент қарори билан Нефть ва газ факультетида бакалавриатнинг 4- ва магистратуранинг 2- курслари талабаларига ўқишни ТДТУда битириб олишга имкон бирилиши назарда тутилган.\nТДТУнинг яна бир мулозимининг айтганлари биринчи суҳбатдошимиз айтган гаплардан принципиал фарқ қилмади.\nТДТУда Нефть ва газ факультети нима сабабдан ёпилаётганини мулозимлар тушунтириб бера олмади. Ҳар иккаласи ҳам мамлакат раҳбари қарорига ишора қилди.\nИслом Каримов жорий йилнинг 2 майида имзолаган қарорда ТДТУ республиканинг муҳандислик-техника йўналишлари бўйича олий маълумотли кадрлар тайёрлаш соҳасидаги базавий олий таълим муассасаси ҳисобланиши белгилаб қўйилган.\nУниверситетнинг президент қарори билан тасдиқланган янги ташкилий тузилмаси ўз ичига Машинасозлик технологиялари факультети, Муҳандислик геологияси ва кончилик иши факультети ва Энергетика факультетини ҳам ўз ичига олади.\nБунга қадар ТДТУда 7 т: Механика-машинасозлик, Геология ва кончилик иши, Авиация, Электроника ва автоматика, Энергетика, Нефть ва газ ҳамда Саноат тармоқларини бошқариш факультетлари бор эди.\nТДТУнинг мулозимининг айтишича, ТДТУда Нефть ва газ факультетининг ёпилиши Ўзбекистонда бу соҳада мутахассис тайёрланмайди, дегани эмас. "Бу соҳа мутахассислари Қарши, Бухоро ва Нукусдаги олий ўқув юртларида тайёрланади", деди ТДТУ мулозими.


hidoyat.uz – “Мовароуннаҳр” нашриётининг сайти - ЧЕТ ЭЛЛАРДА (2013/4-г)\nЧЕТ ЭЛЛАРДА (2013/4-г)\nМутахассислар тўнғиз гўштини истеъмол қилган инсонларнинг турли касалликларга чалиниши мумкинлигини аниқлашди. Шу боис Оврупа мамлакатларидаги баъзи ўқув юртларида тўнғиз гўштидан тайёрланган маҳсулотлар сотилмаяпти.\nОлмониянинг Бремен шаҳри раҳбарияти мамлакатнинг мусулмонлар уюшмаси ва Ислом маданият маркази билан шартнома имзолади. Битимда шаҳарнинг эллик минг мусулмон аҳолиси эмин-эркин ибодат қилишлари учун зарур шароит яратиш ҳамда икки ҳайит байрамларида дам олишлари кўрсатилган. Диний ташкилотларда таълимни йўлга қўйиш ва билим даргоҳларини ўқув жиҳозлари билан таъминланиши айтилган. Шунингдек, Олмония давлат қонунларига қатъий риоя қилган ҳолда истиқомат қилишлари таъкидланган.\nМалайзиядаги "Роҳман" жоме масжиди ёнида гиёҳвандларни даволовчи шифохона иш бошлагани диний ташкилот вакилларининг ижтимоий ҳаётда муносиб ўрин эгаллаётганидан дарак беради. Бу касалхона Куала Лумпур университети қошидаги марказ директори доктор Муҳаммад Ҳусайн Хабил ташаббуси билан очилди. Ушбу шифохонанинг масжид ёнида барпо этилишининг сабаби киши даволаниш жараёнида масжиддан таралаётган Қуръони карим тиловати, азон чақириғи ва имом маърузаларидан руҳий озуқа олади ва ўзига тўғри хулоса чиқаради.\nБирлашган Араб Амирликларининг "Knowledge Without Borders" халқаро ташкилоти мамлакатдаги шахсий кутубхоналарнинг энг яхшисини аниқлаш мақсадида танлов эълон қилди. Энг намунали уй кутубхонаси мусобақаси Шаржа медиа маркази ва шаҳар амирлиги билан ҳамкорликда уюштириляпти. Буни ўтказишдан мақсад ёшларни янада китобга муҳаббатини ошириш, уй шароитидаги кутубхоналарни бойитиш ва муносиб тақдирлашдир. Шаржа амирлик кенгаши аъзоси шайх Султон ибн Муҳаммад Қосимий бу тадбир ҳақида ўз фикр ва мулоҳазаларини шундай изҳор этди: "Уй кутубхонаси – жамият маданияти, илм савияси ва даражасини акс эттирувчи муҳим жиҳатдир. Қолаверса, 2014 йили шаҳримизни "Ислом маданияти пойтахти" унвонига етакловчи омилдир".\nМуборак мавлид ойи муносабати билан Киев шаҳрида "Ислом цивилизацияси мероси" мавзуида халқаро кўргазма ўтказилди. Тадбирда олимлар, дипломатлар, давлат арбоблари, Украина мусулмонлари идораси ходимлари ва мамлакатдаги халқаро ташкилот вакиллари иштирок этишди. Анжуманда дунёдаги йирик масжидлар суратлари, диний адабиётлар, украин, озарбайжон, ўзбек, туркман, чечен, афғон ва доғистон миллатларининг қадимий либослари ва нодир буюмлари намойиш этилди.


ЎФА Россия терма жамоасига ўртоқлик ўйини...\n11.09.2018 09:05 0 5174\nЎзбекистон футбол ассоциацияси вакиллари бундан бир неча кун олдин Россия футбол иттифоқи мутасасаддилари билан учрашувларда иштирок этиб қайтишди. Учрашувларда Россия терма жамоа билан ўртоқлик ўйини ўтказиш таклифи ҳам илгари сурилган. Бу ҳақда «Sports.uz» хабар берди.\nШариповга кўра, Россияликлар ушбу масала терма жамоа бош мураббийи Станислав Черчесов билан маслаҳатдан сўнг аниқ бўлишини айтишган.\n«РФИ ходимларига Ўзбекистон ҳамда Россия терма жамоалари ўртасида ўртоқлик ўйинини ўтказиш таклифи билан чиқдик.\nБунга жавобан эса, рус ҳамкасбларимиз терма жамоа мураббийи Станислав Черчесов билан бўлиб ўтадиган суҳбатдан сўнг батафсил тўхталишга ваъда беришди», — деб ёзади Санъат Шарипов.\nўртоқлик учрашуви Ўзбекистон миллий терма жамоаси Россия терма жамоаси


Додон "Молдовани йўқ қилмоқчи бўлганларга қарши кураш"га чақирди\n16 декабр 2019, Тошкент вақти: 02:52\nМолдова президенти Игорь Додон.\nМолдова президенти Игорь Додон Гагауз мухториятига қилган сафарида ватандошларни “Руминияга қўшилиш орқали Молдова давлатчилигини йўқ қилмоқчи бўлаётганлар”га қарши курашишга чақирди.\n-Биз бирга бўлишимиз шарт ва бирга бўламиз ҳам. Бизнинг бошқа ҳеч қандай йўлимиз йўқ. Биз Молдова давлатчилигини йўқ қилмоқчи бўлганларга қарши курашамиз ва бу ишни биз биргаликда амалга оширамиз, -деди Додон 19 август куни Гагаузга мухторият берилганининг 26 йиллги муносабати билан мухторият маркази Комрат шаҳрида сўзлаган нутқида.\nИгорь Додон ўз нутқида Туркия ва Россияни Молдова давлатчилигининг дўстлари, деб атади.\nМолдованинг Гагауз минтақаси 1990 йилнинг 19 августида ўзини мустақил давлат деб эълон қилган эди. Кишинёв бу мустақилликни ноқонуний деб топган. Орадан 4 йил ўтгач Молдова ҳукумати Гагаузга мухторият мақомини берган.\nГагаузда асосан рус тилида сўзлашувчи этник турклар яшайди. Улар насроний динининг рус провослав оқимига мансуб. Гагауздаги сайловчилар 2016 йилда ўтган Молдова президентлигига сайловда кўчилик овоз билан Игорь Додонни қўллаб-қувватлаган.


Манзилингиз:Муслимаат»Хизматлар»Фиқҳ дарслари»Таҳорат ва унинг ҳукмлари\nBy Muslimaat on\t Dekabr 7, 2010 Фиқҳ дарслари\nТаҳорат луғатда покликдир. Поклик – бу, инсон табиатан рағбат қиладиган, ўзи ва бошқаларни ҳам шундай бўлишини яхши кўрадиган фитратдир. Ислом дини инсонларни покликка қаттиқ тарғиб қилади ва ўзларини пок тутувчиларни мақтайди.\n«Албатта, Аллоҳ тавба қилгувчиларни ва ўзларини мудом пок тутгувчиларни севади» (Бақара сураси, 222-оят).\nҲадису шарифда Расулуллоҳ соллаллоҳу алайҳи васаллам «Поклик иймоннинг ярмидир», деб айтганлар.\nБизнинг ҳаниф Ислом динимиз покликка жуда катта аҳамият берган. Ва мусулмонлар намоз ўқишлари учун аввал таҳорат олишга буюрган. Улар таҳорат қилишаётганда юзлари, қўллари ва оёқларини ювишади. Аллоҳ мусулмонларга муайян ҳолатларда ғусл қилишни ҳам амр этди. Бундан ташқари ,тирноқларни қисқартириш, кийимларни покиза тутиш ва энг хушбўй нарсаларни суртиб юриш, хусусан, бу хушбўйланишни жамоат жойларида, айниқса, жамоат намози ҳамда жума ва ҳайит намозларида мақбул бўлишини тарғиб этди.\nМана, масалан, Расулуллоҳ соллаллоҳу алайҳи васаллам сафардан қайтаётган саҳобаларига покиза ва чиройли юришларини тарғиб этиб: «Сизлар биродарларингиз ҳузурига қайтмоқдасиз. Шундоқ экан, уловларингизу либосларингизни чиройли ҳолда тутинглар. Ҳаттоки одамлар ичида гўёки ҳол каби ажраб туринг. Албатта, Аллоҳ ҳаддан ошувчиларни яхши кўрмайди», деб айтганлар.\nШариат истилоҳида таҳорат икки қисмга бўлинади.\n1. Баданнинг ўзини ҳадасдан (яъни бетаҳоратликдан) поклашлик. Бу махсус аъзоларни ювиш билан (таҳорат қилиш билан) ёки бутун баданни ювиш билан (яъни ғусл қилиш билан) бўлади. Сув топилмай қолган пайтда ёки истеъмолидан ожиз бўлган вақтда ғусл ва таҳоратнинг ўринбосари бўлмиш таяммум билан ҳосил бўлади.\n2. Кийимдаги, бадандаги ва макондаги нажосатдан поклашлик.\n1. Ўзи пок ва бошқани ҳам покловчи, ишлатишлик макруҳ бўлмаган сувлар. Буларга осмон, анҳор, қудуқ, булоқ, ёмғир ва қор сувлари киради. Булар аслий сифатида боқий турган сувлардир.\n2. Ўзи пок ва бошқани ҳам покловчи, лекин ишлатишлик макруҳи танзиҳий бўлган сувлар. Буларга мушук, ташқарида эркин юрган товуқ, сичқон ва шунга ўхшаш уй ҳайвонлари ичган ва улардан қолган сувлар киради. Чунки уй ҳайвонлари нажосатдан сақланишмайди. Бундай сувлардан фойдаланишдан макруҳи танзиҳийлиги ўша ҳайвонларнинг ҳолатларидан бехабар кишилар учундир. Аммо бу ҳайвонлардан бири тоза нарсани еса-ю, сўнг сувни ичса. Бундай ҳолатда қолган сувни ишлатишда макруҳлик йўқ. Агар бу ҳайвонлардан бири нажосатни еб туриб сўнг сувдан ичса, ундан қолган сув нажосатга айланади ва уни истеъмол қилмоқлик дуруст эмас.\n3. Ўзи пок, аммо ҳадасдан поклай олмайди (яъни бетаҳорат одам у сувда таҳорат қилса, таҳоратлик бўла олмайди), лекин ҳубусдан (яъни нажосатдан) бу сув билан покланиш мумкин. Буларга таҳоратдан тушган сувлар киради. Баъзан таҳорати бор одам ҳам таҳорат қилади. Шундаги ишлатилган сув ҳам, ғуслдан тушган сув ҳам оби мустаъмал, яъни ишлатилган сув дейилади ва уларнинг ҳукми бетаҳоратни кетказиш учун ишлатилган сувнинг ҳукми билан бир хил. Яъни ўзи пок, аммо ҳадасдан поклай олмайди. Буларга ўсимликлардан сиқиб чиқарилган сувлар ҳам киради. Мисол: гул суви, қовун шарбати.\n4. Нажосат сувлар: Буларга ўзи оз бўлиб, тўхтаб турган ва унга асари кўринмаса-да нажосат аралашган, ёки ўзи оқувчи бўлиб, унга нажосат аралашган ва асари унда зоҳир бўлган сувлар киради. Нажосатнинг асари деганда таъми ёки ранги ва ё ҳиди назарда тутилади. Шунингдек, кўп сувга нажосат аралашиб, сувнинг бирор сифатини ўзгартирса ҳам, нажосат сув ҳисобланади. Аммо нажосат тушган-у, лекин сувнинг сифати, яъни таъми, ҳиди, ранги ўзгармаган бўлса, бу сув нажосат ҳисобланмайди. Кўп сув деганда денгиз, анҳор, ариқ, канал, тўғон сувлари назарда тутилади. Шунингдек, тўрт томони юз газлик бўлган ҳовуз сувлари ҳам, ёки айланасига ўттиз олти газлик жойни ўз ичига оладиган сувлар ҳам ундан ҳовучлаб олганда ости кўриниб қолмаслик шарти билан кўп сувларга киради. Бундан камлари эса оз сувлардир.\n5. Ўзи пок, аммо поклашлигида шубҳа бўлган сувлар. Буларга эшак ёки хачирдан қолган сувлар киради. Зеро буларнинг сўлаклари покдир! Бу ерда шак хачирнинг гўшти ҳаром ёки мубоҳлиги тўғрисида келган икки бир-бирига зид хабар сабабидандир. Агар поклаш учун бошқа сув бўлса, шаклик сувдан фойдаланилмайди. Бироқ бошқа сув бўлмаса, бу сув билан таҳорат олинади-да, яна таяммум ҳам қилиб олинади.\nИчилгандан қолган оз сувга қолдиқ сув дейилади ва булар тўрт қисмга бўлинади:\n1. Ўзи пок ва яна покловчи бўлган қолдиқ сув. Буларга оғзида нажосат бўлмаган ҳолда хоҳ катта киши, хоҳ кичик бола бўлсин, хоҳ мусулмон, хоҳ кофир бўлсин ва хоҳ жунуб, хоҳ ҳайзли бўлсин инсондан қолган сувлар киради. Аммо сув ичаётган вақтида оғзида нажосат асари бўлса (масалан ароқ, тўнғизнинг ёғи, қони ва ҳоказо), у инсондан қолган сув нажосат ҳисобланади. Агар бундай одам лабини ялаб, сўлагини бир неча бор ютган бўлса, ундан қолган сув нажосат бўлмайди, лекин макруҳ ҳисобланади.\n2. Нажосат бўлган қолдиқ сув. Уни ишлатиб бўлмайди, у билан бошқа нарса тозалаш ҳам дуруст эмас, мажбур бўлгандан бошқа пайтда бу сувдан ичиб ҳам бўлмайди. Буларга итдан, чўчқадан ва бўри, шер, маймунга ўхшаш йиртқич ҳайвонлардан қолган сувлар киради. Чунки уларнинг сўлаклари сутлари каби нажосатдир.\n3. Ишлатишлик макруҳ бўлган қолдиқ сувлар. Яъни тоза сув бўлса-ю, бу қолдиқ сувни ишлатса, макруҳ ҳисобланади. Аммо бошқа сув бўлмаса, уни ишлатиш макруҳ эмас. Буларга мушукдан ва кўчада қўйиб юборилган гўнг титувчи товуқлардан ҳамда йиртқич қушлардан қолган қолдиқ сувлар киради.\n(Улардан қолган қолдиқ сувларнинг макруҳлиги уларнинг ҳолатидан бехабар кишилар учундир. Бу сўз юқорида ўтди…Тарж)\nАксар қудуқларнинг сувлари оз сув, деб эътиборга олинади. Чунки уларнинг сатхи ўн газ, ўн газдан кам бўлади. Агар қудуқда, қони оқувчи ҳайвон ўлса, шу қудуқнинг суви, девори, ичидаги челаги ва арқони нажосат бўлади. Қудуқдан топилган ҳайвон шишиб ёки титилиб кетган бўлса, яъни аъзолари ажраб туклари тўкилиб кетса, бу қудуқнинг ҳамма суви чиқариб ташланмаса тоза бўлмайди. Агар ҳамма сувини чиқариб ташлашнинг имкони бўлмаса икки юз челак сувни чиқариш билан қудуқ покланади. Уч юз челак сувни чиқариб ташлаш эса мустаҳабдир. Сув чиқариш ўлган ҳайвонни чиқаргандан кейин саналади. Бунда ҳар бир қудуқнинг ўз челаги эътиборга олинади. Агар қудуқда бир ҳайвон ўлган бўлса-ю, у ҳали шишмаган, титилмаган ва ёки туклари тўкилиб кетмаган бўлса ва унинг катталиги одамдек ёки қўйдек ёки эчки боласидек бўлса ҳам, бу қудуқнинг ҳукми юқоридаги чириган ўлимтик топилган қудуқнинг ҳукми билан бир хил бўлади. Яъни имкон қадар ҳамма сув чиқариб ташланади, имкон бўлмаса, икки юз челак сувни чиқариб ташланади. Уч юз челак сувни чиқариб ташлаш эса мустаҳаб бўлади.\nАгар қудуқдан топилган ўлимтик ҳайвоннинг катталиги мушукдек ёки каптардек ва шунга ўхшаш ҳайвонлардек бўлса, ундан қирқ челак сувни чиқариб ташлаш вожиб, олтмиш челак сув чиқариб ташлаш мустаҳаб бўлади. Агар ўлимтикнинг катталиги чумчуқ ёки сичқон ҳажмидек бўлса, қудуқдан йигирма челак сув чиқариш вожиб, ўттиз челак сув чиқариб ташлаш эса мустаҳабдир. Юқорида санаб ўтилган ҳайвонлар тўғрисида хабар орқали ҳужжат ворид бўлганлиги учун улар ўртасида катта-кичиклигининг фарқи йўқ.\n(Яъни чақалоқнинг ўлими билан кексанинг ўлими бир деб ҳисобга олинади. Шу ўринда жўжа билан товуқнинг, кучук билан итнинг, қўзи билан қўчқорнинг ҳам фарқи йўқ…Тарж).\nАммо зикр қилинмаган ҳайвонлар ўлимтиги қудуқдан топилса, ўз туридаги каттасига ҳисоб қилинади.\nАгар қудуққа ҳайвон тушиб кетса-ю, тирик чиқариб олинса, унинг аслига қаралади. Асли нажосат бўлса, имкон қадар ҳамма сув чиқариб ташланади. Имкон бўлмаса, икки юз челак чиқариш вожиб, уч юз челак чиқариш эса мустаҳабдир. Асли нажосат бўлган ҳайвон, чўчқадир. Агар ана шу каби асли нажосат бўлган ҳайвон қудуққа тушиб кетса, ҳамма сув чиқариб ташланади. Имкон бўлмаса, икки юз челак чиқариш вожиб, уч юз челак чиқариш эса, мустаҳабдир.\nАгар тушиб кетган ҳайвоннинг асли чўчқага ўхшаш нажосат бўлмаса-ю, баданида ғализа нажосат бўлса ҳам, ҳукми юқоридагидек бўлади. Аммо баданида нажосат бўлмаса, сувни чиқариб ташлаш вожиб эмас, лекин қалб хотиржамлиги учун йигирма челак сув чиқариб ташланса, яхши бўлади. Бу гап қудуққа тушган ҳайвоннинг оғзи сувга тегмаганда эътиборга олинади. Аммо ҳайвоннинг оғзи сувга тегса, энди унинг сўлаги эътибори билан ундан қолган қолдиқ сув ҳисобга олинади. Қолдиқ сувлар ҳақидаги сўзлар юқорида ўтди.\nТушиши билан сув нажосат бўлмайдиган нарсалар\nҚудуққа тушиши билан уни нажосат қилмайдиган ҳайвонларга жасадида қон оқадиган томири бўлмаган ҳайвонлар киради. Мисол учун тошбақа ва ҳоказолар. Яна сақланишликнинг имкони йўқ нарсаларнинг оз миқдордагисининг қудуққа тушишлиги уни нажосат қилмайди. Қўйнинг қумалоқлари, туя ёки сигирларнинг тезакларига ўхшаш. Буларнинг кам-кўплиги қараган кишининг эътибори билан билинади. Яъни қараган киши кўп деса, қудуқ нажосат бўлади, кам деса, нажосат бўлмайди. Чунки мана шу ҳолат кечирилгандир.\n1. Ҳақиқий нажосат – буларга олди ва орқадан келадиган нарсалар, қон, маст қилувчи ичимликлар, чўчқа гўшти ва ҳоказолар киради.\n2. Ҳукмий нажосат – ҳадасдир, яъни ғусл ва таҳорат қилиш вожиб бўлган вақтдаги бетаҳоратликдир.\n1. Ғализа (оғир) нажосат – буларга қон, инсоннинг олди ва орқасидан чиқадиган нажосатлар, маст қилувчи ичимликлар, ўлимтик ҳамда чўчқанинг гўшти, териси ва ҳоказолар киради.\n2. Хафифа (енгил) нажосат – буларга қўй, мол ва туя каби гўшти ейиладиган ҳайвонларнинг пешоби, гўшти ейилмайдиган қушларнинг тезаклари киради.\nАвф қилинган нажосатлар.\nАгар нажосат, инсоннинг орқасидан келганга ўхшаш бир дирҳам миқдорида ғализа (қуюқ) бўлса, фақат намозини ўқиб олиш учун авф қилинган. Бир дирҳам тахминан уч граммга тўғри келади. (Бир дирҳам миқдоридан кўп бўлса, нажосатини тозалаб, намозини қайтадан ўқийди). Агар нажосати ғализа сийдикка ўхшаш суюқ бўлса, инсоннинг кафти кенглигича миқдордагиси билан намоз дуруст бўлади. Кафт кенглигидан кўпроқ бўлса, намозини қайта ўқийди. (Игнанинг учи каби) оз миқдорда сачраган сийдик кечиримлидир, чунки ундан сақланиш қийин. Қассобга зарурат сабабидан етган қон ҳам кечиримлидир. Кўчалардаги лойга аралашиб кетган нажосат ҳам, сақланишнинг имкони йўқлиги учун кечиримлидир.\nНажосати хафифадан авф қилингани, кийимнинг ёки баданнинг тўртдан бирига етганидир. Бу айтилган нарсалар оқмайдиган нарсалар хусусидадир. Оқадиган нарсалар эса хоҳ оғир, хоҳ енгил нажосат бўлсин, унинг фарқи йўқ, барибир, нажосат ҳисобланади.\nҚуш ва кабутар каби гўшти ейиладиган қушларнинг тезаги покдир.\nНажосатни тозалаш йўл йўриғи\n1. Нажосат теккан кийимнинг камида бир марта ювиш билан, кўринадиган нажосат бўлса, айни ўзини кетказиш билан тозаланилади. Бу оқар сув ёки устидан сув қуйиш билан бўлиши керак. Аммо нажосатли кийимни бирор идишга солиб ювилса, уни идишдан олиб, уч марта устидан сув қуйиб, ҳар сув қуйгандан сўнг яхшилаб сиқиш билан тозаланади. Агар кийимдаги нажосат пешобга ўхшаш кўринмайдиган бўлса, юваётган одам тоза бўлди, деб қаноат ҳосил қилгунича ювилади.\n2. Ердаги нажосатнинг устидан уч мартагача тоза сув қуйилади ва ҳар сафар бир парча тоза латта билан артиб ташланади. Агар нажосатли ерга кўп сув қуйилса-да, нажосатнинг асари қолмаса, у ер ҳам намоз ўқиш учун пок бўлади. Булар қаттиқ ерларда шундоқдир. Аммо нажосатли ер юмшоқ, сув қуйганда шимиб кетадиган бўлса, ундаги нажосатнинг асарини кетказиш билан тозаланилади.\nЕрни пол латта билан тозаланса, ҳам пок бўлади. Уни сув билан тозалаш шарт эмас. У ерда намоз ўқиш жоиз. Лекин таяммум учун пок бўлмайди. Чунки бу ер ўзи пок бўлса-да, бошқани поклай олмайди. Таҳоратда ўзи пок ва бошқани ҳам покловчи сув шарт қилинганга ўхшаш, таяммумда ҳам пок тупроқ шарт қилинган.\n3. Бадандаги нажосат қонга ўхшаш кўринадиган бўлса, уни айни ўзини кетказишлик билан, пешобга ўхшаш кўринмайдиган бўлса, ювгувчи гумонининг ғолиби билан тозаланади. Уч марта ювиш билан кўпинча тоза бўлди, деган гумон ғолиб бўлади.\n4. Нажосат бўлган нарса куйдирилиб кулга айланса, тоза бўлади.\n5. Ёғ ва мой каби оқувчи нарсаларни устидан сув қуйиш билан покланади. Шу тариқа уч марта қилинади. Ёки оғзи очиқ бир идишдаги ёғга сув қуйиб, ёғ тепалаганда, уни ҳаракатга келтирилади-да, кейин сув чиқиб кетиши учун устини очиб қўйилади. Шу тарзда уч марта бажарилади. Агар ўша ёғ суюқ бўлса ,шундай қилинади. Аммо қаттиқ бўлса нажосат теккан жойини кесиб ташланади.\n(Нажосат теккан нарсани ювиб сиқишнинг иложи бўлмаса, қатрон қилинади. Мисол учун бир пиёлага ёки косага нажосат теккан бўлса, уч марта ювилиб, ҳар гал томчи сув унда қолмагунича бир жойга қўйилади, лекин ювиб, сувини бирор нарса билан артиб олиш қатрон ҳисобига кирмайди. Шу ўринда дарз кетган идишларни ишлатиш макруҳлигини ҳам айтиб ўтиш лозимки, агар уларга нажосат тегса, қатрон орқали ҳам тозалаб бўлмайди. Пичоқ, қилич ва шунга ўхшаш нарсаларга нажосат тегса, у ишқалаш билан пок бўлади. Гилам, палосга ўхшаган нарсаларнинг устидан бир кеча ва кундуз сув оқизиб қўйилса, пок бўлади…..Тарж).\n6. Нажосат бўлган ҳовузни бир томонидан тоза сувни оқизиб, иккинчи томонидан чиқариб юбориш билан покланади. Тоғара ёки товоқ каби нарсаларни ҳам бир томонидан сув қуйиб иккинчи томонидан оқизиб юборилади.\nҚудуқ, кўл ва ҳаммомнинг ҳам суви бир томонидан тоза сув киргизиб, иккинчи томонидан чиқариб юборилса, тозаланади. Худди шуни сингари нажосат бўлган ёғни бир томонидан ўз жинсидаги тоза ёғни оқизиб, иккинчи томонидан чиқариб юборилса, тоза бўлади.\n7. Оёқ кийимига теккан қуюқ нажосат қуруқ бўлса, уни ишқалаб аслини кетказиш билан покланади. Аммо пешобга ўхшаш суюқ нажосат теккан бўлса-ю, агар қуриб қолган бўлса ҳам, фақат ювиш билан покланади.\n8. Кийимда одамнинг қуриган манийси бўлса, ишқалаб аслини кетказиш билан покланади. Агар асли кетса-ю, унинг изи қолса, зарари йўқ. Аммо хўл бўлса, у фақат ювиш билан тозалаш вожиб. Қуриган нажосат ювиш ёки ишқалаш билан аслини кетказиб тозаланилади. Уни кесак, қоғоз билан тозалаб бўлмайди. Чунки кесак ва шу кабилар қуриган нажосатни ўрнидан кўчириб ололмайди.\n10. Ўзи нажосат бўлса-ю, бошқа салоҳиятли нарсага айланса ҳам, пок бўлади. Мисол учун маст қилувчи ичимликлар сиркага, кийикнинг қони мушкка айланса. Нажосатдан покланишда ният шарт қилинмайди, балки уни покловчи нарса шарт қилинади.\nҲожатхонага кираётган киши учун қуйидагилар одоб ҳисобланади:\n1. Киришдан олдин ушбу дуони ўқийди:\n«Аллоҳумма инний аъузу бика минал хубси вал хобаис»\n(Маъноси: Эй Роббим, эркак ва аёл шайтоннинг ёмонлигидан паноҳ тилайман.)\n2. Ҳожатхонага чап оёғи билан кириб, ўнг оёғи билан чиқади;\n«Ғуфронака, Алҳамдулиллахиллазий азҳаба ъаннил азаа ва аъфаний»\n(Маъноси: Гуноҳларимни кечирган, мени хотиржам қилган ва мендан азиятни кетказган Аллоҳга ҳамд бўлсин).\n4. Қазои ҳожатни ўтирган ҳолда қилади, фақат ўтира олмайдиган узри бўлса, турган ҳолда қазои ҳожат қилади.\n5. Қазои ҳожат вақтида, истинжо ва тошга артаётган ҳолатида бош кийим билан Аллоҳдан ва малоикалардан ҳаё қилган ҳолда ўтиради.\nҚабр устига қазои ҳожат қилиш ёки кенг дала бўладими, бирор бино ичи бўладими, қиблага юзланиб ёки орқа қилиб ўтириш ҳам макруҳи таҳримийдир, яъни ҳаромга яқин макруҳ. Тўхтаб турган оз сувга ҳожат қилиш ҳаромдир, агар тўхтаб турган сув кўп бўлса, унга ҳожат қилиш макруҳи таҳримийдир. Агар сув оқувчи бўлса, унга ҳожат қилиш макруҳи танзиҳий бўлади. Бу дегани сувга пешоб қилса бўлади, дегани эмас. Фақат бу ерда масала сифатида келтирилмоқда. Сувхоналарга, сув оқиб келадиган ерларга, инсонлар юрадиган, салқинлаб ўтирадиган, тўпланадиган жойларга қазои ҳожат қилиш макруҳдир. Яна ҳожат вақтида гапиришлик, тили билан Аллоҳ таолони зикр қилишлик, қуёш ёки ойга юзланиб ўтиришлик ҳам макруҳдир. Истинжо деб нажосат чиқадиган ўринларни сув билан тозалаш, истижмор эса тош билан тозалашга айтилади. Бу эркакларга ва аёлларга суннати муаккададир. Лекин нажосат махражга, яъни нажосат чиқадиган ўринга дирҳам миқдоридан кўпроқ ёйилган бўлса, кесак ёки варақнинг ўзи кифоя қилмайди, балки сув билан ювиш вожиб бўлади. Истинжони чап қўл билан қилиш мустаҳаб амалдир. Истинжони қоғоз ишлатиб сўнг сув билан ювиш фақат бири билан кифоялангандан кўра афзал ҳисобланади.\nАллоҳ Таоло: «Эй иймон келтирганлар, намозга турсанглар, юзингизни ювинглар ва қўлларингизни тирсагигача (қўшиб) ювинглар ва бошларингизга масҳ тортинглар ва оёларингизни тўпиғигача (қўшиб) ювинглар», деб айтган (Моида сураси, 6-оят)\nАли (каррамаллоҳу важҳаҳу): «Эй Ибн Аббос, сизга Расулуллоҳ соллаллоҳу валайҳи васалламнинг қай тарзда таҳорат қилганларини кўрсатайми?» деганларида, Ибн Аббос: «Ҳа», дедилар. Шунда у зот идишни қийшайтириб (сувни) қўлларига оқизиб уни ювдилар. Кейин ўнг қўлларини киргизиб, ундаги сувни наригисига қўйиб, ҳатто кафтларини ювдилар. Сўнгра оғизни ва бурунни ювиб, кейин қўлларини барча қисмини идишга солиб, бир сиқим сув олиб юзларига ишқаладилар.\nКейин ўнг кафтларида бир сиқим сув олиб, пешоналарига сепдилар. Ва у юзларидан оқиб турарди. Кейин билакларини тирсакларигача уч марта ювдилар. Сўнгра бошлари ва қулоқларини устига масҳ тортдилар.\nКейин қўлларини жамлаб бир сиқим сув олиб, сув барча қисимга етиши учун оёқларига урдилар. Кейинги оёқларини ҳам шундай қилдилар.\n2. Аъзоларга сув етишлигидан тўсадиган нарсаларнинг бўлмаслиги. Сувдан тўсадиган нарсалар: ёғ, хамир, мум, аёллар тирноқларига қўядиган лак ва ҳоказолар.\n3. Таҳоратга киришишдан олдин таҳоратга тўсқинлик қилувчи ҳар қандай нопокликлардан холи бўлишлик. Пешоб томаётган вақтда томишини тўхтатмасдан туриб қилинган таҳорат, бурун қонаётганда оқаётган қонни тўхтатмасдан қилинган таҳорат дуруст бўлмайди, чунки булар (бавл ва қон) таҳоратга тўсқинлик қилувчи нопокликлардандир.\nЛекин бурни тўхтамасдан қонайдиган, пешоби ҳам тўхтамасдан томиб турадиган кишининг таҳорати ва намози узр сабабидан дуруст бўлади. Фақат шу шарт биланки, узрлик одам ҳар бир намознинг вақти учун алоҳида таҳорат қилади.\n1. Юзни бир марта ювмоқлик. Ювиш дегани сув тегиш лозим бўлган ўринлардан сувни оқизмоқликдир. Юзнинг чегараси узунасига соч чиққан жойдан жағнинг остигача, кенглиги икки қулоқ юмшоғининг орасидаги ўриндир.\n2. Икки қўлни тирсаклари билан қўшиб бир марта ювишлик.\n4. Икки оёқнинг ҳам ошиғи билан қўшиб бир марта ювишлик. Оёқнинг ошиғи қадамдан юқорида, тўпиқдан пастдаги бўртиб кўриниб турган суякдир.\nТаҳорат қиладиган киши агар тирноқлари узун бўлса, унинг остига сув етказишлиги ва яна кўзи атрофига йиғилиб қоладиган кирларни олиб, остига сув теккизишлари ҳам шартдир.\n1. Ердан юқорироқ ўринга ўтириб таҳорат олмоқ.\n2. Таҳорат пайтида қиблага юзланган бўлмоқ.\n5. Оғизга ўнг қўл билан сув олиш, бурунга ҳам ўнг қўл билан сув олиб, чап қўл билан қоқиш.\n6. Аъзонинг ювилиши фарз бўлган ўрнидан яна ҳам кўпроқ ювиб, ҳадисда келганидек Қиёматдаги оқлик ва қашқани узайтириш.\n7. Кенгроқ узукни таҳорат вақтида ҳаракатлантириб қўйиш ҳам одобдир, аммо узук тор бўлса, унинг остига сув тегишлиги учун ҳаракатлантириш шарт бўлади.\n8. Таҳоратдан сўнг қиблага юзланиб тик турган ҳолатда шаҳодат калималарини ва маъсур дуоларни ўқиш ҳам таҳорат одобларидандир.\n«Ашҳаду ан лаа илаҳа иллаллоҳу ваҳдаҳу лаа шарийка лаҳу ва ашҳаду анна Муҳаммадан абдуҳу ва росулуҳу. Аллоҳумма ижъалний минат таввабийна важъалний минал мутатаҳҳирийн».\n(Маъноси: Гувоҳлик бераман, Аллоҳдан бошқа илоҳ йўқ, У ёлғиздир, Унинг шериги йўқ ва гувоҳлик бераманки, Муҳаммад соллаллоҳу алайҳи васаллам Унинг бандаси ва элчисидир. Аллоҳ мени тавба қилгувчилардан ва поклангувчилардан қил».\nИмом Муслим ва Термизий ривояти.\n9. Модомики, макруҳ вақтлар бўлмаса, таҳоратдан сўнг икки ракат намоз ўқиб қўйиш ҳам одобдандир. Нафл намозларни ўқиш макруҳ ҳисобланадиган вақтлар қуйидагилар.\n1. Субҳи содиқ киргандан сўнг то қуёш чиққунча.\n2. Қуёш чиқишни бошлагандан то бир найза бўйи кўтарилгунча, қарийб бу ярим соатга боради. (Шу пайтда намоз ўқиш ҳаромдир. Агар фарзни бўлса ҳам. Ҳатто Бомдодни қазо қилган одам шу вақтни ўтказиб, кейин ўқийди….Тарж)\n3. Кундузнинг ўртасида, яъни қуёш тиккага келганда, тақрибан бу вақт, пешиндан ярим соат олдин бўлади. Буни завол вақти дейилади. Шу орада ўқилган намоз ҳам ҳаромдир.\n4. Аср намози ўқиб бўлингач, то шомгача бўлган вақтда нафллар макруҳдир.\n5. Қуёшнинг нури кетган вақтдан то шомгача ўқилган намоз ҳам ҳаромдир, бу тақрибан қуёш ботишидан ярим соат олдинги вақт ҳисобланади. (Аммо ўша куннинг асрини ўқимаган бўлса, уни модомики, қуёшнинг ярми ботаётган бўлса ҳам ўқиб олади…Тарж).\n(Ҳатто уч марта ювиш суннат бўлган ўринларни икки марта ёки уч марта ювганлиги ўртасида шак қилиб қолса, модомики, икки марта ювган бўлса ҳам, уч марта ювганликка ҳисоб қилади. Чунки шу ўринда икки марта билан кифояланса зарари йўқ, аммо тўрт марта бўлиб кетса, бидъат ва исроф ҳисобланади. Энди бундан сақланган маъқулдир….Тарж).\n2. Сувни ўта кам ишлатишлик.\n(Ҳатто ювиш лозим бўлган ерларга сувнинг оқиб бормаслиги ва у жойларни нам қўл билан ишқалаб, шу билан кифояланиш ҳам макруҳдир….Тарж).\n3. Сувни юзга зарб билан уриш.\n4. Рўзадор одамнинг бурнига ва оғзига сувни қаттиқ тортиш ҳам макруҳдир. Чунки бунда рўзанинг очилиб кетиш хавфи бор.\n5. Нажосатли ўринларда таҳорат олишлик.\n6. Заруратсиз таҳорат асносида гаплашишлик.\n7. Бурунга, оғизга сув олиш ва ниятга ўхшаган таъкидланган суннатларни тарк қилишлик ҳам макруҳдир.\n1. Фарз – таҳоратсиз киши намоз ўқимоқчи бўлса, хоҳ у нафл бўлсин, хоҳ жаноза намози бўлсин ёки тиловат учун сажда қилмоқчи бўлсин ёки Қуръони каримдан агар бир оят бўлса ҳам ушламоқчи бўлсин, унга таҳорат қилиш фарз бўлади.\n2. Вожиб – Каъбаи Муаззамани тавоф қилмоқчи бўлган таҳоратсиз кишига таҳорат қилишлик вожиб.\n3. Мандуб, яъни тавсия қилинган – таҳоратсиз кишининг уйқудан олдин таҳорат қилиши, уйқудан уйғонгандаги таҳорат ва яна доимий таҳоратда юришлик, таҳоратли кишининг яна таҳорат олиши, ғийбат, чақимчилик, ёмон сўзлардан сўнг таҳорат қилиб олиши, ҳар бир хатодан кейин таҳорат олиш, маййитни ювгандан сўнг таҳорат олиш, ҳар намозга алоҳида таҳорат олиш, жунуб кишининг ғусл қилишдан олдинги таҳорат олиши, ёки жунуб кишининг овқатланишдан, ичимлик ичишдан, ухлашдан, яна бир бор эр-хотинлик қилишдан олдинги қилган таҳорати, ғазаб келганда қилинадиган таҳорат, чунки ғазаб шайтондан бўлиб, шайтон эса ўтдан яратилгандир, ўт эса сув билан ўчирилади, Қуръон қироат қилиш учун, ҳадис ўқиш учун, шаръий илмларни дарс қилиш учун, азон ва иқомат айтиш учун, хутба ўқиш учун, Пайғамбаримизнинг соллаллоҳу алайҳи васаллам қабрларини зиёрат қилиш учун, Арафот тоғида туриш учун, Сафо ва Марвани сайр қилиш учун қилинган таҳорат мандуб ҳисобланади. Яна туя гўштини егандан сўнг таҳорат олиш ҳам мандубдир. Уламоларга мухолиф бўлишдан чиқиш учун ҳам таҳорат олиш одобдир. Мисол учун аёл кишини ушлаш билан имом Шофеъий наздларида таҳорат синади, худди шунингдек, кафтининг ичи билан ўз авратини ушласа ҳам синади. Бизнинг мазҳабимизда бу кўринишда таҳорат синмаса ҳам, таҳорат қилиб олиш одобдандир. Чунки ҳамма уламоларнинг иттифоқига кўра қилинган ибодат чиройлидир.\n1. Кишининг икки орқа ва олди нажосат йўлидан чиқадиган ҳар қандай нарса таҳоратни синдиради. Улар хоҳ бавл бўлсин, хоҳ ел бўлсин, хоҳ нажосат бўлсин, хоҳ қурт бўлсин, фарқи йўқ. Ва яна шу икки йўлдан бирига бармоқни киришлиги ёки орқага ҳуқна (клизма) қилиб уни чиқариб ташлашлик билан ҳам таҳорат синади.\n2. Баданнинг қайси жойидан қон ёки йиринг чиқса-ю, тоза жойга ёйилса ҳам, таҳорат бузилади. (Лекин жароҳат катта бўлса-ю, чиққан қон ёки йиринг шу жароҳат ичида айланиб юрса, таҳорат синмайди).\n3. Оғиз тўлдириб қайт қилишлик билан ҳам таҳорат синади. Инсон қайт қилганда оғзи тўлиб гапира олмай қолса ёки оғзини беркита олмаса, шу оғзи тўлиб қайт қилган, дейилади. Оғзи тўлмай озгина қайт қилса, худди кекиргандагидек таҳорат синмайди.\n4. Ёки инсон қон қайт қилса-ю, тупугига қоннинг ранги ғолиб бўлиб қизарса, синади. Аммо тупугининг ранги сарғайса, синмайди. (Демак, бунда оғизнинг тўлишига эмас, балки тупугининг рангига эътибор берилади. Аммо тиш қонаса ва қонаган еридан оқиб ёйилса таҳорат синади. Бу ўринда тупургининг рангининг эътибори йўқ. Кўпчилик буни чалкаштириб тушунади. Демак, қон қайт қилганда тупугининг ранги қизарганлиги эътибори билан таҳорат синса, тиш қонаганда шу қонаганлик эътибори билан таҳорат синади. Бу жойига диққат қилинг!….Тарж).\n5. Киши ёнбошлаб ёки бир нарсага суяниб ухласа ва шу суянган нарсаси олиб қўйилганда йиқиладиган даражада ухласа, таҳорати синади.\n6. Маст бўлиш, ҳушдан кетиш ва яна жинни бўлиш билан ҳам таҳорат синади. (Агар киши бир-икки хўплам Аллоҳ таоло ҳаром қилган нарсани ўзи билмай ичиб юборса, модомики маст бўлмаса, таҳорат синмайди. Чунки қоидага биноан таҳорат нажосатни чиқиши билан синса, рўза бир нарсани кириши билан очилади. Шунга кўра, сигарет ва нос рўзани очади, лекин таҳоратни синдирмайди, модомики маст қилиб қўймаса. Лекин Аллоҳ ҳаром қилган маст қилувчи ичимликларни бир-икки хўплам ичса, сигарет ва носга ўхшаш ҳаром нарсаларни истеъмол қилса бўлар экан, дегани эмас, балки таҳоратни синдириши ёки синдирмаслиги бир масала, холос. Аммо шу хатолардан кейин кимки таҳорат қилиб олса, яхши бўлади. Бу ҳақда таҳоратнинг сифатлари тўғрисидаги бобда ишора қилдик….Тарж)\n7. Рукуъ ва саждаси бор намозда балоғатга етган хоҳ эркакнинг, хоҳ аёлнинг қаҳ-қаҳ отиб кулиши билан таҳорат синади. Ёнидаги киши эшитадиган даражадаги кулгини қаҳқаҳа дейилади. Аллоҳ билан муножот қилаётганда бу каби нарсаларни қилувчиларга жазо сифатида, таъзирини бериш учун таҳоратини янгилашни шарт қилинмоқда.\n(Кулиш уч хил бўлади:\nА) Қаҳ-қаҳ отиб кулиш. Кишининг ўзидан бошқа одамлар эшитадиган даражадаги кулгиси қаҳ-қаҳа, дейилади.\nБ) Қиқирлаб кулиш. Киши фақат ўзи эшитадиган даражада кулишига қиқирлаб кулиш дейилади. Рукуъ саждаси бор намозда қиқирласа намози бузилади, лекин таҳорати синмайди.\nВ) Табассум – бу билан таҳорат ҳам намоз ҳам бузилмайди.\nДемак, ёш гўдак бутун яъни рукуъ ва саждали намозда қаҳ-қаҳа билан кулса унинг таҳорати синмайди, рукуъ саждасиз намоз бу жанозадир. Унда қаҳ-қаҳа билан кулиш дуруст бўлмаса ҳам, таҳоратни синдирмайди….Тарж).\nУзрли киши ким? Кишининг бавли томиб турса, яъни уни ушлаб туришни имкони бўлмаса ёки қорни оғриб ичи кетаётган бўлса, ё ел чиқиб туриши билан касалланган бўлса ва ёки истиҳоза, яъни касаллик қони келиб турган бўлса, хуллас, шунга ўхшаш таҳоратни бузиб турувчи нарсаларга инсон йўлиққан бўлса, шу узри бир вақт фарз намози мобайнида тўхтамаса, у киши узрли ҳисобланади. Аммо кишининг узри бир вақт фарз намози мобайнида тўхтаса, узрли ҳисобланмайди. Масалан, бир кишининг узри пешиннинг аввалида бошланган бўлса ва пешиннинг вақти чиқиб кетгунча тўхтамаса, шу киши узрлик ҳисобланади. Кишининг узри аср вақтининг кириши билан тўхтаб то чиқиб кетгунича қайталамаса, узрлик ҳисобланмайди. Узрлик киши намозни охирги вақтига олиб бориб ўқишлиги яхшидир, унинг узрини тўхтаб қолиш эҳтимоли борлиги учун.\nУзрлик кишининг ҳукми\nУзрлик киши ҳар бир намознинг вақти учун таҳорат қилади ва шу таҳорати билан ўша вақтда хоҳ фарз, хоҳ нафл бўлсин истаганича намоз ўқиши мумкин. Ҳар бир намози учун алоҳида таҳорат қилиши вожиб эмас. Мисол учун, узрлик киши Бомдодни ухлаб қолиб қазо қилган бўлса, қуёш найза бўйи кўтарилгач, янги таҳорат билан Бомдоднинг қазосини ўқийди ва шу таҳорат билан пешинни ҳам ўқий олади, модомики, узрли еридан бошқа ўринда таҳоратни синдирувчи амал содир бўлмаган бўлса. Демак, узрли кишининг таҳорати фарз намозини ўқиб бўлиши билан эмас, балки вақтининг чиқиши билан, синади. Бомдодга қилинган таҳорат қуёш чиқиши билан, ийд намози учун қилинган таҳорат пешин вақтига чиқиши билан, синади. Бир киши пешинни ўқиб бўлиб янги таҳорат олган бўлса, кейин аср вақти кирса, пешиннинг вақти чиққанлиги сабабли таҳорати синади ва яна аср вақти учун алоҳида таҳорат олади.\n1. Таҳоратсиз киши хоҳ нафл бўлсин, хоҳ фарз бўлсин, намоз ўқиши ҳаромдир.\n2. Жаноза намозини ҳам бетаҳорат ўқиш ҳаромдир.\n3. Сажда тиловатини бетаҳорат бажармоқлик ҳам ҳаромдир. Чунки саждада намоз маъноси бор.\n4. Таҳоратсиз Байтуллоҳни тавоф қилиш ман этилади. Бунга тавофнинг фарз ёки нафл бўлишининг фарқи йўқ. Чунки тавоф ҳам намоздир. Фақат унда гаплашишлик мубоҳ қилингандир. Агар бир киши Байтуллоҳни таҳоратсиз тавоф қилса, ўзи гуноҳкор бўлса ҳам, тавофи дуруст бўлади. Чунки тавоф учун таҳоратли бўлиш шарт қилинмайди, балки у вожибдир.\n5. Таҳоратсиз кишининг Қуръон китобини ёки баъзи оятларини, агар бир оят бўлса ҳам, ушлашлиги дуруст эмас. Аммо Қуръон китобининг устида ундан ажраган ғилоф бўлса, ушлаш мумкин бўлади.


Франция U-17 финалда германияликларни мағлуб этиб, Европа чемпионига айланди\n14:38 / 23.05.2015\nБолгарияда футбол бўйича ўсмирлар (U-17) ўртасидаги Европа чемпионати ўз якунига етди. Ҳал қилувчи финал учрашувида Франция ўсмирлар терма жамоаси германиялик тенгқурларини 4:1 ҳисобида мағлуб этишди. Эдуарнинг хет-триги Франция ўсмирларининг шоҳсупага кўтарилишини таъминлади.\nЎйинда Германия терма жамоасининг ягона жавоб тўпини Каракас киритди. Эътиборга молик жиҳати шундаки, машҳур Зинедин Зиданнинг ўғли Лука Зидан Франция ўсмирлар терма жамоасининг асосий дарвозабони бўлиб, Бельгияга қарши кечган ярим финал учрашувида ўйиндан кейинги пенальтилар сериясида 3та зарбани қайтариб, қаҳрамонга айланган эди.


27.11.2018 12:48 0 179\nТошкент вилоятининг Янгийўл туманида 26 ноябрь куни Қуйичирчиқ туманида яшовчи У.Т. «Исузу» русумли автобусни «Тошкент-Термиз» йўлининг 841-км.да ҳайдаб кетаётиб, йўл сирпанчиқ бўлганлиги сабаб бошқарувни эплай олмай, автобус йўл четига ёнбошлаб қолган.\nНатижада автобусдаги йўловчилардан фақат бир фуқаро Ф.С. жароҳат олиб, касалхонага ётқизилган.\nЎзбекистон Республикаси ИИВ Жамоатчилик ва оммавий ахборот воситалари билан алоқалар бошқармаси хабар беришича, ҳолат юзасидан дастлабки терговолди ҳаракатлари олиб борилмоқда.


Олимпиада чемпионларининг профессионал боксдаги саргузаштлари\n20 март, 2020, 14:04\nУлар ҳар икки йўналишда шуҳрат қозонишган.\nСўнги вақтларда, Лотин Америка мамлакатларида (Кубадан ташқари) профессионал боксга кўпроқ эътибор қаратишмоқда ва дастлабки қадамлариданоқ мазкур йўналиш асосида тайёргарлик кўришни бошлаб юборишган. Яъни, бу борада ўзига хос мактаб шаклланган десак янглишмаган бўламиз.\nБу қайсидир маънода тўғридек таассурот уйғотиши мумкин. Мисол учун, кўплаб мексикалик, АҚШлик профессионал йўналишдаги жаҳон чемпионлари бунга мисол бўла олади.\nБироқ, профессионал бокс тарихига назар ташласангиз барибир ҳаваскор йўналишда “суяги қотган” чармқўлқоп усталари профида ҳам “супер” даражадаги натижаларни қайд эта олганлигига гувоҳ бўласиз ва бу анъана давом этмоқда.\nБугун, биз Олимпиада ўйинларида ғалаба қозониб, кейинчалик профессионал боксда ҳам бутун дунёни лол қолдириб, жаҳон чемпионлик камарлари соҳибига айланган, баъзи чармқўлқоп усталари ҳақида сўз юритмоқчимиз.\nШубҳасиз, бокс қироли бу борада кўзгу десак муболаға бўлмайди. У 1960 йил Рим Олимпиадасининг 81 кг вазн тоифасида олтин медални қўлга киритади. У финалда польшалик Збигнав Петшковскийни мағлуб этади.\nПрофессионал боксдаги натижалари эса, барчага маълум. Ушбу йўналишдаги муваффақиятлари орқали “Қирол” даражасига кўтарилди.\nЛеннокс Льюис (Буюк Британия)\nУшбу тирик афсона 1988 йил Сеул Олимпиадасининг +91 кг вазн тоифасида шоҳсупанинг энг юқори поғонасига кўтарила олади. Финалда АҚШлик Риддик Боуга ҳеч қандай имконият қолдирмайди.\nПрофессионал йўналишда эса, супер оғир вазн тоифасининг рақобат жуда кучли бўлган даврида етакчи эканлигини исботлай олган. Ўз вақтининг афсоналари - Майк Тайсон, Эвандер Холифилд, Майкл Грант, Виталий Кличколар устидан зафар қучиб, мутлоқ чемпионликка эриша олганди.\nОскар Де Ла Хоя (АҚШ)\nБокс оламининг “Тилла бола”си ҳам ҳаваскор боксда Олимпиада чемпионлигини қўлга кирита олган эди. У 1992 йил Барселона мезбонлигидаги ушбу турнирнинг 60 кг вазн тоифасида иштирок этган ва дуч келган рақибларининг барчасини мағлуб эта олади. Оскар финал жангида германиялик Марко Рудольф устидан зафар қучади.\nПрофида эса ажойиб ва муваффақиятли жанглари орқали мухлислар ёқимтойига айланади. Шунингдек, WBC, WBA, IBF, WBO жаҳон чемпионлик камарларини қўлга кирита олишга ҳам эришган.\nУкраиналик супер оғир вазн тоифасидаги чармқўлқоп устаси ҳам ўз вақтида тўрт йилликнинг энг нуфузли турнирида ғалаба қозона олган эди. 1996 йил Атланта Олимпиадасида +91 кг вазнда иштирок этган Владимир финал жангида Тонга вакили Паэа Вольфграмни мағлуб этиб, шоҳсупага кўтарилган.\nПрофессионалда эса, узоқ йиллар супер оғир вазн тоифасида етакчиликни ҳеч кимга бермай келди. У WBO, IBF, WBA, IBO чемпионлик камарлари соҳибига айлана олган.\nАндре Уорд (АҚШ)\nАҚШлик ушбу чармқўлқоп устаси 2004 йилги Олимпиаданинг 81 кг вазн тоифасида зафар қучган. Лекин мазкур чемпионликни ўзбек бокс иҳлосмандларининг кўпчилиги тан олмайди. Чунки у ярим финалда юртдошимиз Ўткирбек Ҳайдаров устидан шубҳали тарзда ғалаба қозонганди. Шундай бўлса-да, натижа барибир тарихда қолади.\nУнинг профессионал боксдаги фаолияти ҳам омадли бўлган. Уорд иккинчи ўрта ва ярим оғир вазн тоифаларида WBA, IBF, WBO жаҳон чемпионлик камарларини қўлга кирита олганди.\nУкраиналик чармқўлқоп устаси 2008 йил Пекин ва 2012 йил Лондон Олимпиадасида зафар қучади.\nПрофессионал боксда фаолиятини бошлаган Ломаченко тез фурсатларда бу йўналишда ҳам жаҳон чемпионлигини қўлга киритди. У ҳозир амалдаги WBC, WBO ҳамда WBA чемпионлик камари соҳиби саналади.\nУкраиналик яна бир ажойиб боксчи -91 кг вазнда 2012 йил Лондон Олимпиадаси финалида италиялик Клементе Руссони мағлуб этиб, шоҳсупага кўтарилади.\nПрофига ўтган Усик оғир вазн тоифасида мутлоқ жаҳон чемпионлигини қўлга киритади ва эндиликда супер оғир вазнда ўз фаолиятини бошлади.\nЭнтони Жошуа (Буюк Британия)\n+91 кг вазн тоифасида 2012 йилги Олимпиада финалида Италия вакили Роберто Камареллени мағлуб этиб, чемпионга айлана олганди.\nБританиялик чармқўлқоп устаси профессионал йўналишда ҳам ажойиб натижалар қайд этмоқда.\nҲозирда, супер оғир вазн тоифасини етакчиларидан бири ҳисобланади ва айни кунда WBA, IBF, WBO, IBO жаҳон чемпионлик камарларининг амалдаги соҳибидир.\nАлбатта, бокс тарихига назар ташласангиз яна бундай муваффақиятларга эришган чармқўлқоп усталари кўплаб топилиши мумкин. Биз бу борада нисбатан омадлироқ ва юксакроқ натижалар қайд этганларига эътибор қаратдик.\nБундай натижаларга тез орада ўзбек боксчилари ҳам эришишларига ишониб қоламиз. Чунки, Ҳасанбой Дўстматов, Фазлиддин Ғойибназаров ва Шаҳобиддин Зоировлар дастлабки қадамларини ташлаб улгуришган.\nҲасанбой Дўсматовнинг навбатдаги жанги қачон бўлади? Бу борада унинг ёрдамчи менежери жавоб берди


- Фев 26, 2021\nЭнг гўзал ғазал шарҳи:\nМасканинг охир чу туфроғдур,\nкўк гунбазидин иртифоъ.\n“Масканинг, охир-оқибат борар манзилинг тупроқдир. Шундоқ экан, дафнгоҳинг, яъни қабринг айвонига кўк гумбаздан баланд бино кўтарганинг – юксак мақбара қурганинг нимаси? Бунинг нима нафи бор?”\nНуҳ сураси 17–18-оятларида айтилади (маъноси): “Аллоҳ, наботот каби, сизларни ердан ундириб чиқарди. Сўнгра сизларни яна унга қайтарур ва яна (маҳшар куни қабрлардан тирилтириб) чиқарур”.\nИЗОҲ. “Аллоҳ, наботот каби, сизларни ердан ундириб чиқарди”, яъни: «Отангиз Одам алайҳиссаломни тупроқдан яратди» (Жалолайн тафсири). Оятларда келганидек, қабрдан тирилиб чиқишлар охиратдаги тирилишдир.\n“Тазкиратул-авлиё” китобидан: “Нақлдирки, Ҳасан Басрий ҳазратлари бир гал бир жанозага борди. Маййитни дафн қилганларидан кейин Ҳасан мозор бошида ўтириб, шу қадар йиғладики, тупроқ лой бўлди. Сўнгра деди: «Эй инсонлар! Ишнинг авали ҳам, охири ҳам лаҳаддир! Қарангиз, дунё манзилининг охири қабрдир, охират манзилининг боши ҳам қабрдир. Зеро (айтилгандир)ки: «Қабр – охират манзилларидан бир манзилдир». Охири шу лаҳад бўлган дунёда қандай шод бўлиб кезарсизлар?! Нечун авали шу лаҳад бўлган оламдан қўрқмассизлар?! Модомики, сизларнинг аввалу охирларингиз шу мозор экан, эй ғафлат аҳли, аввалги ва охирги манзил учун ҳозирлик кўрингиз!»\n588 марта ўқилди\nДругие материалы в этой категории: « Нега ҳанафия эмас, мотуридия дейилади?\tБОБУР ВА ИСЛОМ: ИЛМ МОЛ-ДУНЁДАН АФЗАЛ »


Беларусь кўчалари қўлдан кетди – Тихановская | Qalampir.uz\nБеларусь кўчалари қўлдан кетди – Тихановская\nОлам\t21 Февраль 16:44 11850\nМухолифат Беларусь кўчаларини йўқотди. Бу ҳақда Беларусь президентлигига собиқ номзод Светлана Тихановская “Le Temps” нашрига берган интервьюсида маълум қилган.\n“Шуни тан олишим керакки, биз кўчаларни йўқотдик, бизда режимнинг намойишчиларга қаратилган зўравонлигига қарши курашиш имкони йўқ. Уларда қурол бор, улар кучга эга. Ҳа, шунинг учун ҳам ҳозирги пайтда биз ютқазганга ўхшаймиз. Биламан беларуслар чарчаган, қўрқяпти”, дейди Тихановская\nТихановскаянинг сўзларига кўра, Беларусь аҳолиси сиёсий вазиятнинг тез ҳал этилишини кутган, аммо “демократияга қайтиш” кутилганидан узоқроқ давом этмоқда.\nМаълумот ўрнида, 2020 йил август ойида Беларусда Президент сайлови бўлиб ўтди. Мамлакат Марказий сайлов комиссияси маълумотларига кўра, ушбу сайловда Александр Лукашенко 80,1 фоиз овоз тўплаб, 6-марта ғалаба қозонган. Тихановская эса иккинчи ўринни эгаллаган.\nСайлов натижаларидан норози бўлган аҳоли намойишларга чиқди. Сўнгра хавфсизлик кучлари томонидан намойишлар бостирилди. Шундай бўлсада, ҳар якшанба кунлари мамлакат пойтахти Минск кўчалари бўйлаб оммавий юришлар давом этмоқда. Уларда ҳатто нафақадаги қариялар ҳам иштирок этяпти.\n31 Июль 13:36 48614\n31 Июль 18:28 27543\n02 Август 13:59 22473\n31 Июль 12:18 18577\n01 Август 21:20 17209


Тошкентлик қизалоқ Қорбободан укасига памперс, онасига мантиқасқон, ўзига кўйлак сўради\nМадинабону укаси Самир билан.\nТошкентлик 4 синф ўқувчиси, 9 яшар Мадинабону Рустамованинг Қорбобога ëзган мактуби Янги йил арафасида ижтимоий тармоқларнинг ўзбек сегментида завқ билан кўрилди.\nТошкентдаги 284- мактабнинг рус синфида ўқийдиган қизалоқ ўзбек тилида¸ аммо кирилл ëзувида ëзган мактубида Қорбободан адаси¸ бувиси, онаси ва укаларига совға сўрайди.\nҚорбобога ëзилган мактуб\nОзодлик Янги йил байрами арафасида қизчанинг ўзи билан суҳбатлашди.\nМадинабону Қорбобога ëзган мактуби мазмунини Озодликка айтиб берди:\n- Мен Қорбобога мактуб ëзиб адам билан бервордим почтага ташланг деб. Қорбобо адажонимнинг туфлисига қора крем совға қилсин. Аяжонимга эса манти қасқон. Қўшнимиз манти қасқонимизни қайтиб бермаяптиде. Қанча сўрасак ҳам. Самир укамга папка. Чунки папкасининг ранги менга ёқмайди. Кичкина укам Мустафога эса бир пачка памперс. Икки пачка бўлсаям майлин. Аяжонимнинг оналари бувижонимга давлениени туширадиган дори берворсин Қорбобо.\nТошкентлик қизалоқнинг қорбобога ëзган мактуби тармоқни завққа тўлдирди\nМадинабону, Қорбобо тушунмай қолмасин учун, ҳар эҳтимолга қарши, ўз илтимосини рус тилида ҳам такрорлади. У ўзи учун Қорбобо куйлак совға қилишини истайди:\n- Байрамда киядиган чиройли куйлак хоҳлайман. Лекин куйлак қўшнининг қизи Потиманикидан чиройли бўлсин.\nМадинабону ўтган йил ҳам Қорбобога мактуб ëзганида¸ Қорбобо унинг тилагини бажо келтириб, роликли коньки совға қилганини эслади.\nШеър ўқишни ва бадиий гимнастика билан шуғулланишни севадиган қиз Янги йил келишини сабрсизлик билан кутаëтганлигини айтди.\nҚорбобога хат ëзган қиз\nМадинабонунинг укаси Самир опасининг тилаги ëзилган мактубни ўқиган Қорбобо унга янги папка совға юборишини интизорлик билан кутмоқда:\n- Папкамнинг ранги кўк¸ менга эса қора папка ëқади. Кечқурун қорбобо халтасига солиб обкеларкан папкани.\nСамирнинг Озодликка айтишича, унга папка бўлса - бас, бошқа нарса керакмас:\n- Фақат папка бўлса етади. Ранги қора бўлсин. Ичига конфетлар солмасаям майли.\nСамир ва опаси\nҚорбобога мактуб ëзган қизалоқнинг отаси, 34 яшар Али Абдусатторов Тошкентдаги давлат идораларидан бирида ишлайди. У қизи ëзган мактубни тармоққа қўйгани ортидан бунчалик тарқалиб кетишини кутмаганлигини айтаркан, деди:\n- Мен ишдан келсам¸ "адажон, мана бу хатни Қорбобога почтадан жўнатворинг", деди. Ҳар йили болларим Қорбобога хат ëзади. Ўзим ўқиб кўрдим. Қорбобо йўқку энди?! Тилакларни бажариш мени зиммамдаги нарса. Бу сафарги тилак қувноқ чиққани учун Facebookдаги дўстларим билан баҳам кўрдим. Мактуб қисқа муддатда яшин тезлигида тарқалиб кетибди.\nАли ака қиз Мадинабону билан\nТошкентлик қизнинг мактуби тармоқда "қўлма-қўл" бўлар экан “кимдир ҳазиллашиб боланинг номидан ëзибди”¸ “ўзбек ўқувчиси кириллда ëзмайди”, деганлар ҳам бўлди.\nБунга жавобан уч фарзанд отаси Али Абдусатторов қизининг рус синфида ўқишини таъкидлайди:\n- Қизим рус синфида ўқийди. Шунга кириллда ëзади. Юракдан чиқариб ëзган. Энди амалга ошириб берамиз тилагини. Қорбобо ëллаб тўрвасига солиб қўямиз совғаларни. (кулади) Қўшнидан манти қасқонни қайтариб оламиз энди. Ўзи воз кечиб юборайлик деб турувдик қасқондан...\nБолалар қорбободан совға кутмоқда\nИталияда болаларга "Қорбобо йўқ", деган дирижёр ишдан бўшатилди\nТошкент маҳаллалари "Янги йил"ни Қорбобо билан таъминлайди (ФОТО)


НЕГА ХОТИРЖАМ УХЛАЯПМИЗ? – КУН УЗ\nГлавная / Маданият / НЕГА ХОТИРЖАМ УХЛАЯПМИЗ?\nAnvar 21.04.2018\tМаданият Comments Off on НЕГА ХОТИРЖАМ УХЛАЯПМИЗ? 72 Показы\nАъто ибн Абу Рабоҳ розияллоҳу анҳудан ривоят қилинади: “Бир куни Ойиша розияллоҳу анҳу онамиз ҳузурларига кириб, Расулуллоҳ соллаллоҳу алайҳи ва салламнинг энг ажиб ҳолатлари ҳақида гапириб беришларини сўрадим. Ҳазрати Ойиша розияллоҳу анҳо онамиз йиғлаб юбордилар ва қуйидагиларни айтдилар:\n“Қайси бирини айтиб берай, барча ҳоллари ажойиб эди. Бир кеча ёнимга келдилар. Бирга ётоққа кирдик. У зот соллаллоҳу алайҳи васаллам: “Ей Абу Бакрнинг қизи! Мен энди Раббимга ибодат қилайин”, дедилар. Мен: “Сизга яқин бўлишни мен жуда яхши кўраман”, дедим ва у Зот ўринларидан турдилар, бориб мешдан таҳоратга сув олдилар. Таҳорат олаётиб, кўп сув ишлатмадилар. Кейин намозга турдилар. Шу ҳолда йиғлай бошладилар.\nҲатто кўз ёшлари кўкракларига оқди. Рукуга бордилар, йиғладилар. Саждага бордилар, йиғлайвердилар. Саждадан муборак бошларини кўтарганларида ҳам йиғлаётган эдилар. Ўша кеча фақат шундай ўтди.\nБилол розияллоҳу анҳу келиб намозга азон айтгунига қадар йиғидан тўхтамадилар. “Ей Аллоҳнинг Расули! Нега йиғлайсиз? Сизни йиғлатган нима? Сизнинг аввалги ва кейинги барча гуноҳларингиз кечирилган-ку?” деб сўрадим. Расулуллоҳ соллаллоҳу алайҳи ва саллам менга: “Шукр қилувчи бандалардан бўлмайинми? Ахир Аллоҳ таоло: “Албатта, осмонлар ва Ернинг яралишида ҳамда кеча билан кундузнинг алмашиб туришида ақл эгалари учун бир (Яратувчи ва Бошқариб турувчи Зот борлигига) оят-аломатлар бордир. Улар турганда ҳам, ўтирганда ҳам, ётганда ҳам Аллоҳни эслайдилар ҳамда осмонлар ва Ернинг яратилишидан тафаккур қилиб” Парвардигоро, бу(борлиқ)ни беҳуда яратганинг Йўқ! Сен(беҳуда бирон иш қилиш айбидан) Поксан! Ўзинг бизни жаҳаннам азобидан асрагил!”, дейдилар”, деган оятларини нозил қилган-ку!” дедилар”.\nАзизлар қаранг барча гуноҳлари кечирилган зот шукр қилиш учун кечалари ухламасдан, оёқлари шишиб кетгунча намоз ўқиб, йиғлаб, худога муножот қилмоқдалар. Бизчи? Биз? Тоғдек тоғдек гуноҳи бўла туриб хотиржам ухлашимизни қаранг! Ахир барча нарсада Пайғамбаримиз соллаллоҳу алайҳи васалламни ўзимизга намуна қиламиз деб, нега энди, дангасалик қиляпмиз, Аллоҳим барчаларимизни вақт қадрига етиб сенга ибодат қилиш билан шукр қилувчи бандаларингдан бўлишимизни насиб айлагин. Омин!\nПред. Бани Исроилнинг Мусо алайҳиссаломга озор бериши\nСледующая Тушда тилла кӯрса нима маъноси-таъбири?